Wuwiny Tira pa Lubanga wek Nyomwu Obed ki Yomcwiny | Jo me Ot ma Cwinygi Yom\nBUTE ME 1\n“Ngat ma ocweyogi i acakki ocweyogi laco ki dako.”—Matayo 19:4, Katoli Baibol.\nLubanga Jehovah * aye ocako te yub me nyom. Baibul tittiwa ni Lubanga ocweyo dako mukwongo ci ‘okelo bot laco.’ Ki yomcwiny Adam owacci: “Man aye cogo mua i cogona kikome, ki ringo bene mua ki i ringona kikome.” (Acakki 2:22, 23) Jehovah pud mito ni jo munyomme gubed ki yomcwiny.\nKa pud inyomme anyoma iromo tamo ni jami ducu biwot maber. I ada, kadi wa laco ki dako ma gimarre mada olo gibinongo ayelayela mo i kwogi me ot. (1 Jo Korint 7:28) I brocuwa man, ibinongo pwony me Baibul ma ka ilubo bikelo yomcwiny i nyomwu ki i kwo me otwu.—Jabuli 19:8-11.\n1 JOL TIC MA JEHOVAH OMIYO BOTI\nGIN MA BAIBUL WACO: Laco aye lawi ot.—Jo Epeco 5:23.\nMacalo lawi ot, Jehovah geno ni myero igwok dakoni ki mar. (1 Petero 3:7) En omiyo dakoni me bedo lakony boti dok mito ni iket deyo i kome kun imare. (Acakki 2:18) Myero imar dakoni mada kun ibedo atera me keto mitine mukwongo.—Jo Epeco 5:25-29.\nKa itye dako munyomme, Jehovah mito ni iwor cwari dok ikonye me cobo ticce. (1 Jo Korint 11:3; Jo Epeco 5:33) Cwak tam ma en katti kwede ki cwinyi ducu dok wuti kacel. (Jo Kolocai 3:18) Ka itimo meno, ibibedo mwonya i nyim cwari ki Jehovah.—1 Petero 3:1-6.\nPeny luoti kit ma itwero medde ki bedo laco nyo dako maber. Winy lok ki diro, ci iyub ka ma mitte\nDi cwinyi, pien niang kit me yomo cwiny lawoti bitero kare\n2 PAR PI KIT MA LAWOTI WINYO KWEDE\nGIN MA BAIBUL WACO: Myero ipar pi miti pa lawoti. (Jo Pilipi 2:3, 4) Ter lawoti calo ngat ma pire tek, kun wi opo ni Jehovah mito ni luticce gubed jo ma ‘lukica bot dano ducu.’ (2 Temceo 2:24) “Lok pa ngat ma pe ki tam winnye malit macalo pala lucwan ka ocobo dano, ento lok ma a ki i leb ngat maryek twero cango dano.” Pi meno yer lokki maber. (Carolok 12:18) Cwiny pa Jehovah bikonyi me lok ki kica kacel ki mar.—Jo Galatia 5:22, 23; Jo Kolocai 4:6.\nLeg bot Jehovah pi cwiny ma opye mot wek ibed ki neno matir ka itye ka nyamo lok matego ki luoti\nTam matut i kom gin ma ibiwaco ki kit me wacone\n3 WURIBBE KACEL I TAMWU\nGIN MA BAIBUL WACO: I nge nyomme, wudoko “kom acel” ki luoti. (Matayo 19:5) Ento wun pud wutye dano aryo, dok tamwu nongo bedo patpat. Pi meno, omyero wupwony kit me bedo ma wuribbe kacel i cwinywu ki i tamwu. (Jo Pilipi 2:2) Ribbe kacel pire tek ka wutye ka moko tam. Baibul wacci: “Yub ducu cobbe maber ka kong ityeko nongo tam mabeco muromo.” (Carolok 20:18) Wuwek pwony me Baibul otirwu ka wutye ka moko tam ma pigi tego kacel.—Carolok 8:32, 33.\nPe itit ki luoti ngec nyo tam keken, ento bene kit ma iwinyo kwede\nPeny tam pa luoti ma peya imoko me timo gin mo\n^ para. 4 Jehovah obedo nying Lubanga i Baibul.\nBED KI NENO MATIR\nPe itam ni in ki luoti myero wubed labongo roc mo. (Jabuli 103:14; Yakobo 3:2) Ket tammi i kom jami mabeco ma luoti timo. Bed ki gen ni cik me Baibul tiyo dok idi cwinyi. (2 Temceo 3:16) Jehovah bigoyo laane i tuteni me lubo tirane, ci nyommi bijing mwaka ki mwaka.—Jo Galatia 6:9.\nLuota tika winyo ni aparo pire makato pira?\nTin dong atimo ngo me nyuto mar ki woro pi luota?\nNywakki Nywakki Wuwiny Tira pa Lubanga Wek Nyomwu Obed ki Yomcwiny


Tika Ada Watye ka Kwo i “Kare me Agikki”? - Kabedo me Intanet pa Lucaden pa Jehovah\nTika Ada Watye ka Kwo i “Kare me Agikki”?\nKit jami ango ma kitito pigi i Baibul ma tye ka timme i “kare me agikki”?\nGin ango ma Lok pa Lubanga waco pi kit ma dano bibedo kwede i “kare me agikki”?\nMa lubbe ki “kare me agikki,” kit jami ango ma Baibul otito pigi ma cuko cwiny?\nIN TIKA nino mo iwinyo lok angeya ki i redio nyo ineno anena ki i telebijon, ci ipenye kekeni ni, ‘Anyim pa lobo-ni kono bibedo nining?’ Peko mogo malit poto atura ma miyo dano adana pe twero byeko jami ma nongo twero timme orwone. (Yakobo 4:14) Ento, Jehovah aye gire ngeyo jami ma bitimme i anyim. (Icaya 46:10) Baibul ma obedo Lokke, pe otito pi timme pa jami maraco me karewa ni keken, ento, otito bene wa pi jami ma mwonya ma bitimme i anyim.\n2 Yecu Kricito oloko i kom Ker pa Lubanga ma en aye bikelo agikki me tim maraco ducu, ka dok biloko lobo doko paradic. (Luka 4:43) Dano mapol gimito ngeyo awene ma Ker meno bibino iye. Pi meno, lukwena pa Yecu gupenye ni: “Kit gin ango ma binyuto dwogoni, ki agikki piny?” (Matayo 24:3) Yecu ogamo botgi-ni Lubanga Jehovah keken aye ngeyo awene ma agikki me yub me jami me kare ni bibino i iye kikome. (Matayo 24:36) Ento, Yecu otito botgi jami mogo ma bibedo ka timme i wi lobo i kare ma nongo Ker-ri dong cok kelo kuc ki piny ma opye mot pi dano. Jami ma en otito pigi-ni dong kombeddi gitye ka timme!\n3 Ma peya wacako ngiyo jami ma nyuto ni watye ka kwo i kare me ‘agikki me yub me kare ni,’ kong wanenu lok i kom lweny mo ma otimme ma dano mo pe oneno. Lweny meno otimme i polo, ento adwogine gudo wa wan bene.\n4Dul me Aboro me buk man otito ni Yecu Kricito odoko Kabaka i polo i mwaka 1914. (Daniel 7:13, 14) Inge nongo twero me Loc, Yecu otugi cako tic magwar. Baibul otito ni: “I kare meno cutcut lweny ocakke i wi polo, Mikael [ma nyinge mukene Yecu] kacel ki lumalaikane gulwenyo i kom [Catan Larac] min kulu madit-ti. Min kulu madit-ti kacel ki lumalaikane bene gulwenyo.”* Lweny ongayo wang Catan ki lumalaikane woko, kiryemogi woko ki i polo ci gubino i lobo. Cwiny lutino pa Lubanga ma gubedo cwiny ma gin lugen obedo yom mada ni, Catan ki jogine ducu kiryemogi woko. Ento bot dano, kuc onongo bibedo peke. Baibul oloko i kom kop meno ni: “Wun lobo…wubineno can malit atika, pien Ladot dong olor obino woko piny botwu ma tye ki akemo madwong, pien ngeyo ni karene tye manok!”—Niyabo 12:7, 9, 12.\n5 Tam kong i kom adwogi me lweny ma otimme i polo-ni. Catan ki twon akemo ma en tye kwede onongo bikelo can ki ayelayela mapol i kom jo ma gibedo i lobo. Kit ma ibineno kwede, wan dong watye ka kwo i kare me twon can malit atika meno. Ento, bibedo pi kare mo macek—pi ‘kare mo manok mada.’ Kadi Catan bene ngeyo lok meno. Baibul lwongo kare meno ni “kare me agikki.” (2 Temceo 3:1) Cwinywa yom ni Lubanga dong cok bijuko tic pa Larac-ci ki i wi lobo woko! Kong dong wanenu jami mogo ma tye ka timme i kare man, ma Baibul otito pigi con. Jami magi nyuto ni wan dong watye i kare me agikki dok bene ni Ker pa Lubanga dong cok ki kelo mot mapol ma bibedo pi naka bot jo ma maro Jehovah. Kong wanenu jami angwen mapat pat ma gitye calo but lanyut ma Yecu owaco ni bitimme i kare-ni.\nJAMI MA DONGO MA ONONGO BITIMME I KARE ME AGIKKI\n6‘Rok bilweny ki rok wadi, ki ker bene bilweny ki ker wadi.’ (Matayo 24:7) I cencwari mukato, dano milion mapol guto i lweny ma obedo ka timme. Dano mo me Britain ma ngeyo lok me tekwaro ocoyo ni: “Cenwari me 20 pud dong obedo kare ma remo oony mapol ma loyo i tekwaro.…Obedo cencwari ma opong ki lweny, kun kare mogo manok mada aye onongo lweny mo matek obedo peke i kabedo mogo.” Dul mo me Worldwatch Institute otito ni: “Wel dano ma guto i lweny i mwaka 1900 ki wiye, kato wel dano ma oto i lweny nicakke i cencwari me acel K.M. nio kwede wa i mwaka 1899 tyen kidek.” Dano makato milion 100 kulu guto calo adwogi me lweny mapol ma obedo ka timme cakke i mwaka 1914. Ka dong wangeyo kit ma to pa dano me amara lit kwede i lweny, ci dong cungo wiwa acunga me niang ni kodi arem ma kit meno dwong tyen milion mapol ata i lobo.\n7‘Kec bene bipoto i lobo.’ (Matayo 24:7) Jo ma kwedo tyen lok gitito ni cek pa cam omedde matek mada i mwaki 30 ma okato angec. Kadi bed kit meno, cam pud tye manok pien dano mapol gipeke ki cente me wilo cam nyo poto me apwura. I lobe ma pud gidongo adonga, wel dano makato bilion kulu gikwo ki cente ma pe romo dolla acel pa jo Amerika nino acel acel. Pol pa jo magi dong gitye lukec pi kwogi kulu. Dul me World Health Organization gibyeko ni two neto aye pol kare kelo to pa lutino makato milion abic kulu mwaka ki mwaka.\n8‘Oyengyeng madongo biyengo lobo.’ (Luka 21:11) Dul me U.S. Geological Survey gutito ni cakke i mwaka 1990 keken, oyengyeng matego ma balo wa odi kacel ki baro ngom-gu obedo ka timme tyen ma romo 17 mwaka ki mwaka. Mwaka ducu oyengyeng ma tekogi dongo ma turo wa odi-gu timme tyen mapol. Dul mukene dok otito ni: “Oyengyeng dong orwenyo kwo pa dano alip ki alip i kine ka mwaki 100 ma okato angec, jami lapim piny ma kiyubogi i kare-ni pe odwoko wel dano ma to piny tutwal.”\n9‘Two gemo bipoto.’ (Luka 21:11) Kadi bed ni ngec i kom yadi me cango two odongo malo, two manyen ki ma dong onongo tye con pud yelo dano. Lok mo ma kicoyo tito ni two ma romo 20 ma gingene tutwal calo aona-opiyo, maleria, ki kolera dong gudoko dwong tutwal ite mwaki apar mukato angec, dok ni cango kit two mogo ki yat dong tye ka doko tek tutwal. Tye kono dok ni, two manyen mukene ma romo 30 kulu dok gubino. Mukene i kin-gi pe twero cange, ma adwogine aye to.\nKIT PA DANO MA GIKWO I KARE ME AGIKKI\n10 Ma pat ki tito jami madongo ma onongo bitimme i lobo, Baibul bene otito ni kit dano bilokke woko i kare me agikki. Lakwena Paulo otito kore ki kore kit ma dano bibedo kwede. I 2 Temceo 3:1-5, wakwano ni: “I kare me agikki, piny bibedo marac i kare mogo.” Paulo otito ni dano\ngibibedo lumar lim\npe gibimaro dano wadgi\ngibimako dini dok gibilubo i kitgi ma nen ki woko keken\n11 Dano mono dong gitye kit meno i kabedo ma in i kwo iye? Ngene kene. Dano ma kitgi raco dong gitye i kabedo ducu. Man nyuto ni Lubanga cok cako ticce kit macalo Baibul otito kwede ni: “Kadi lubal gidongo macalo lum, dok kadi lutim maraco gibedo ki kwo maber, ento gibityekogi woko matwal.”—Jabuli 92:7.\nJAMI MABECO MA BITIMME!\n12 Kare me agikki opong ki can adada, kit ma macalo Baibul otito kwede con. Kadi bed ni lobo man opong ki peko, ento jami mabeco tye ka timme i kin jo ma woro Jehovah.\n‘Dong lok man me kwena maber me ker pa Lubanga gibitito wi lobo ducu.’—Matayo 24:14\n13‘Ngec me ada bene bimedde,’ buk pa Daniel aye otito lok man. Awene kono ma onongo gin man bitimme iye? “I kare me agik.” (Daniel 12:4) Cakke wa i mwaka 1914, Jehovah okonyo jo ma gitye ki cwiny me ada me tic pire me dongo i niango me Baibul. Ngecgi omedde i lok ada ma dok i kom nying Lubanga, yubbe, tyer me ginkok pa Yecu Kricito, kit ma jo muto gitye kwede, ki kop i kom nicer. Luwor Jehovah bene gupwonyo kit me kwo ma keligi adwogi mabeco dok kelo kwogo i kom Lubanga. Gin bene gunongo ngec matut i kit ma Ker pa Lubanga bityeko kwede lok ducu ma mako lobo. Gin ango ma gin gitimo ki ngec man? Lapeny meno dok terowa i lok pa lunebi mukene ma dong tye ka cobbe i kare man me agikki-ni.\n14‘Dong lok man me kwena maber me ker pa Lubanga gibitito i wi lobo ducu.’ Meno aye gin ma Yecu oloko i kom ‘agikki me yub me jami me kare-ni.’ (Matayo 24:3, 14) Kitye ka tito pi kwena me Ker-ri, ngo ma Ker-ri obedo, ngo ma Ker-ri bitimone, ki dok kit ma wabinongo kwede mot ma Ker-ri kelo, i lobe ma kato 230 kulu ki leb mapat pat makato 400. Lucaden pa Jehovah makato milion gitye ka tito pi kwena maber me Ker-ri ki mit kom. Gin gia ki i “rok ducu, ki i kaka ducu, ki dano ducu me wi lobo, ki leb ducu.” (Niyabo 7:9) Lucaden-ni gitye ka kwano Baibul ki dano milion mapol ma gitye ki miti me niang gin ma ada Baibul pwonyo ki i gangi-gi labongo kit cul mo. Lok pa lanebi man pud dong ocobbe maber tutwal ka iporo ki gin ma Yecu owaco con ni “dano ducu bimon” ki Lukricitayo!—Luka 21:17.\nGIN ANGO MA IN IBITIMONE?\n15 Kit ma lok ma i Baibul dong tye ka cobbe kwede i kare-ni, in pe dong i ye ni wan watye ka kwo i kare me agikki? Ka dong kipwonyo lok man me kwena maber-ri ma Jehovah dong onongo ni oromo, ci “agikki” bibino labongo galle. (Matayo 24:14) “Agikki” aye obedo kare ma Lubanga bityeko kwede lutim maraco ducu ki i lobo. Jehovah bitic ki Yecu wa ki lumalaikane me jwero jo ducu ma pe ki winy i kom En. (2 Jo Tecalonika 1:6-9) Catan ki jogine pe dong gibibwolo rok mo. Inge meno, Ker pa Lubanga bionyo mot mapol bot jo ma gimine ite locce me kit ma atir-ri.—Niyabo 20:1-3; 21:3-5.\n16 Kit macalo agikki me yub pa Catan dong cok-ki, mito wapenye kenwa ni, ‘An mono omyero abed ka timo ngo?’ Medo ngec i kom Jehovah ki lubo mitine obedo gin me ryeko. (Jon 17:3) Bed latin kwan me Baibul ma keto cwinye i jami ma en kwano. Ribbe kacel ki jo ma gitimo miti pa Jehovah kare ki kare. (Jo Ibru 10:24, 25) Nong ngec man me ada ma Lubanga Jehovah oweko tye ka romo dano ducu me lobo-ni, dok ilok kwoni i kit ma mitte wek ka twere in bene inong cwak pa Lubanga.—Yakobo 4:8.\n17 Yecu otito ni pol pa dano gibicayo lanyut ma nyuto ni wan watye ka kwo i kare ma agikki. Jwero jo maraco bibino atura dok ma nongo pe kiyubbe iye. Kit macalo lakwo bino kwede i dyewor, agikki bituru dano mapol atura. (1 Jo Tecalonika 5:2) Yecu ociko ni: “Kit macalo ceng otimme i kare pa Nua, bitimme kit meno bene i kare me dwogo pa Wod pa dano. I kare ca ma peya pii aluka ocorre i wi lobo onongo gicamo, gimato, dok awobe ki anyira ginyomme, nio wa i nino ma Nua odonyo kwede i yeya; pe gumedo ki ngeyo gin mo nio ka pii aluka opong, ci omologi woko ducu. Bibedo kit meno bene i kare ma Wod pa dano bidwogo iye.”—Matayo 24:37-39.\n18 Pi meno Yecu otito bot jo ma winye ni: “Wugwokke kenwu, cwinywu owek doko nwang pi woro cam, ki mero kongo, ki pi lok me kwo man ma miyo wubedo ki tam mapol, wek nino-nu pe obin oumwu atura macalo akum; pien bibino i kom jo ducu ma bedo i wi lobo ducu. Ento wubed ma wangwu twolo i kare ducu, kun wulego ni myero wubed ki tek me bwot ki i lok magi ducu ma bitimme, ki cung i nyim Wod pa dano.” (Luka 21:34-36) Pire tek me mako lok pa Yecu-ni i cwinywa. Pingo? Pien jo ma gibibedo ki cwak pa Lubanga Jehovah ki pa “Wod pa dano,” Yecu Kricito, gen tye ni pe kibijwerogi kacel ki yub me jami pa Catan, ento, gibibedo i lobo manyen mamwonya ma dong onyiko cok mada-ni pi nakanaka!—Jon 3:16; 2 Petero 3:13.\nKare me agikki-ni bipong ki lweny, kec, oyengyeng, ki two gemo.—Matayo 24:7; Luka 21:11.\nI kare me agikki-ni, jo mapol gibimaro komgi kengi, gibimaro lim, dok gibimaro jami ma yomo cwinygi ento pe gibimaro Lubanga.—2 Temceo 3:1-5.\nI kare me agikki-ni, kwena maber me Ker-ri dong kitye ka titone i wi lobo ducu.—Matayo 24:14.\n* Pi ngec ma nyuto ni Mikael obedo nying Yecu mukene, nen i Lamed ngec.\n1. Wan watwero ngeyo jami ma anyim ki kwene?\n2, 3. Lapeny ango ma lukwena gupenyo kwede Yecu?\n4, 5. (a) Gin ango ma otimme i polo i kare ma pud kiketo Yecu aketa calo Kabaka? (b) Ma lubbe ki gin ma tye i Niyabo 12:12, adwogi me lweny ma i polo-ni onongo bibedo nining?\n8, 9. Gin ango ma nyuto ni lok ma Yecu otito pi oyengyeng ki two gemo dong tye ka cobbe ada?\n10. Kit tim ango ma kitito pigi i 2 Temceo 3:1-5 ma in ineno ni tye i kwo pa dano i kare ni?\n11. I yo ango ma Jabuli 92:7 otito kwede pi gin ma bitimme i kom jo ma kitgi raco?\n12, 13. I yo ango ma ‘ngec me ada’ odoko kwede mapol i “kare me agikki”?\n14. Tito pi kwena maber me Ker-ri dong omako kabedo ma rom mene i kare-ni, dok anga-gi ma gitye ka tito pire?\n15. (a) In mono i ye ni wan dong watye ka kwo i kare me agikki, dok pingo? (b) “Agikki” bitero jo ma pe woro Jehovah ki jo ma gimine i te loc pa Lubanga nining?\n16. Gin ango ma bibedo me ryeko pi in me atima?\n17. Pingo jwero jo maraco bituru pol pa dano atura?\n18. Cik ango ma Yecu omiyo ma omyero wamak i cwinywa?


Jekaria 11 ACO85 - Yab doggolani, in Lebanon, wek mac - Bible Search\nJekaria 10 Jekaria 12\n1Yab doggolani, in Lebanon,\nwek mac owaŋ yadi cedami woko!\n2Kok ba, in ciprec, pien yat cedar doŋ gireto woko piny,\npien yadi mabecone doŋ guballe woko!\nWukok ba, wun kworo me Bacan,\npien buŋa muculle doŋ gijwero woko!\n3Koŋ doŋ iwiny koko pa lukwat,\npien deyogi doŋ peke!\nKoŋ iwiny mor pa labwor-gu,\npien yadi mukadde i dog Jordan doŋ pe!\nLakwat ma konnye pe\n4Rwot Lubaŋana owaco kuman ni, “In myero idok lakwat romi ma gipitogi me aneka. 5Jo ma giwilo romi ginekogi ento pe giketo can mo i komgi, Jo ma gicato romi giwacci, ‘Gipwo Rwot pien doŋ adoko lalonyo’; wa lukwatgi bene kica pe makogi i komgi. 6Pien kica dok pe bimaka i kom jo ma gibedo i lobo-ni, man lok pa Rwot kikome. Nen, abimiyo ŋat acel acel poto i ciŋ lakwatte, dok ŋat acel acel bipoto i ciŋ kabakane; gibibalo lobo, giweko doŋ noŋo, pe abilaro dano mo ki i ciŋgi.”\n7Kit meno adoko lakwat pi lukwat romi ma giwilogi me aneka-ni. Akwanyo odoo aryo, ci acako nyiŋ acel ni Kica, ki mukene acako nyiŋe Ribbe, Ci acako kwayo romi. 8Yam aneko lukwat meno adek-ki i dwe acel. Ento onoŋo pe doŋ atwero diyo cwinya i komgi, ki gin bene igi doŋ okwera woko. 9Lacen awaco ni, “An gira pe abibedo lakwatwu. Romi ma myero oto, wek oto; romi ma myero gineki, wek gineki, ka wek mudoŋŋe, ŋat acel acel omwod riŋo kom lawote.” 10Ka akwanyo odoona ma nyiŋe Kica, ci aturo woko, kun aturo kwede gicikke ma nene acikke kwede ki rok ducu. 11Kit meno gicikke-nu gituro woko i nino meno; lucat romi ma gubedo ka nena, guŋeyo ni meno obedo lok pa Rwot. 12--Ka doŋ awaccigi ni, “Ka ce wuneno ni ber, wumiya mucarana; ka kono pe, wuwek obedi.” Ci gupimo cekel pyeradek me ryal me mucarana. 13Rwot ocika ni, “Bol i ot me kano lim,” en lim ma gin gucula kwede i wel maber twatwal-li. Kit meno atero cekel pyeradek-ku abolo i ot kano lim ma i ot pa Rwot. 14Lacenne dok aturo odoo me aryone, ma nyiŋe Ribbe-ni, kun bene aturo kwede ribbe ma tye i kin Juda ki Icrael.\n15Rwot dok ocika ni, “Dok igam jami tic pa lakwat ina konnye pe-ni. 16Pien nen, abeyero lakwat mo ki i lobo-ni ma pe biparo pi romi ma gito gitum woko-ni, pe bene biyenyo romi ma rwenyo, dok pe bicano romi ma olimo ret, kadi pita gin ma komgi yot, ento en bimwodo riŋo pa romi ma ocwe-ne, kun yeco riŋo wa i oboŋ tyengi ducu.\n17“Lakwatta ma konnye pe bineno can,\nma weko romi mere ata!\nPala lucwan myero oton bade,\ndok ocob waŋe malacuc!\nWek bade otal woko matwal,\nki waŋe malacuc bene myero oto woko libok!”


1 Jo Korint 15 ACO85 - Utmegina, amito poyo wiwu i kom - Bible Search\n1 Jo Korint 14 1 Jo Korint 16\n1 Jo Korint 15\nCer pa Yecu Kricito\n1Utmegina, amito poyo wiwu i kom lok me kwena maber ma yam atito botwu, ma doŋ wugamo-ni, en bene ma doŋ wucuŋ iye-ni; 2en lok ma wularre pire-ni, ka doŋ wumako matek kit ma yam atittiwu kwede, ka onoŋo pe wuye nono.\n3-Pien lok ma nene amiyowu ma pire dit mukwoŋo, en lok ma yam gimiya, ma waco ni, Kricito yam oto pi balwa, kun lubo coc ma yam gicoyo; 4-dok bene ni giyike, ka doŋ gicere woko i nino me adekke, kun lubo coc ma yam gicoyo, 5-dok ni yam onen bot Petero, ka dok onen bot jo apar wiye aryo ca. 6Ka dok onen bot utmego makato miya abic lawaŋacel; pol dano mogo i kom jo-nu pud gitye kwo, kadi bed jo mogo doŋ guto woko. 7Dok oturu ki nen bot Yakobo, lacenne onen bot lukwena ducu. 8-Me agikkine ducu, ci bene onen bota, kadi bed abedo calo latin ma gibwogo abwoga. 9-Pien an atidi twatal i kin lukwena ducu, ma onoŋo pe porre me lwoŋa ni an lakwena, pien yam aketo can i kom jo pa Lubaŋa muye Kricito. 10Pi kica ma Lubaŋa omiya en mumiya atye macalo atye-ni; kicane ma tye bota-ni yam pe obedo me nononono. An yam abedo ka medde ki tiyo tic matek twatwal makato jo-nu ducu; ento pe an aye ma atiyo, ento kica pa Lubaŋa aye ma otiyo kacel kweda. 11Doŋ kadi bed onoŋo an nyo gin jo-nu, lok ma wan doŋ watito en ennu, lok ma wun wuye bene-ni en ennu.\nCer pa jo muto\n12Doŋ ka lok me kwenawa tito ni gicero Kricito ki i kin jo muto, piŋo jo mogo i kinwu giwaco ni cer pa jo muto pe tye? 13Ka ce cer pa jo muto pe, ci Kricito bene kara pe gicero. 14Ka Kricito yam pe gicero, ci kwena ma watito-ni doŋ yone pe, kadi wa niyewu bene yone pe. 15Medo ki meno, wan bene lucaden me goba i kom Lubaŋa, pien waloko lok i kom Lubaŋa ni en ocero Kricito, ento ka dano pe gicero, ci yam Kricito bene pe gicere. 16Pien ka cero jo muto pe, noŋo Kricito bene yam pe gicero. 17Ka Kricito yam pe gicero, ci kony me niyewu bene pe, noŋo pud wutye i balwu. 18Man doŋ tyen lokke ni, jo muto i Kricito noŋo doŋ gurwenyo woko matwal. 19Ka genwa i kom Kricito konyowa i kwo me kare-ni keken, ci doŋ noŋo watye marac makato jo ducu.\n20Ento i adane, Kricito doŋ gicero woko ki i kin jo muto, en tye macalo wi mwaka pa jo muto. 21Pien dano aye mukelo to, dok bene cer pa jo muto dano mukelo. 22Pien macalo dano ducu to i Adam, en i kit yo acel-lu jo ducu gibimiyogi kwo i Kricito. 23Ento ŋat acel acel i kakare: mukwoŋo Kricito, me wi mwaka, ka lacenne jo pa Kricito i kare me dwogone. 24-Ka doŋ agikki piny bio, ma Kricito bimiyo iye ker i ciŋ Lubaŋa Won, ma noŋo doŋ otyeko turo kit loc ki twero ki tek ducu me cwiny. 25-Pien en myero obed ka loc, nio ka Lubaŋa biketo lukworre ducu piny i te tyene. 26Lakwor ma gibityeko woko me agikki en aye to. 27-Pien yam gicoyo ni, “Lubaŋa oketo en obedo lalo jami ducu.” Ka giwaco ni oketo “jami ducu” i te locce, nen ka maleŋ ni pe gikwano iye Lubaŋa kikome, ma oketo jami ducu i te loc pa Kricito. 28Ka doŋ gityeko keto jami ducu i te locce, en Wod kikome bene gibiketo i te loc pa Lubaŋa, wek Lubaŋa doŋ ocok jami ducu i te locce.\n29Iyo, ka jo muto pe gibicer, ci doŋ jo ma gibatija pi jo muto-ni gibibedo niŋniŋ? Ka ce cero jo muto pe tye kadi ki acel, piŋo kono dok gibatija pigi? 30Piŋo wan kono wacuŋ ka marac cawa ducu? 31An mera ato nino ducu, utmegina; meno awaco botwu atir, pi wakke ma atye kwede i komwu i Rwotwa Yecu Kricito. 32-Ka kono nene alwenyo ki lee mager i Epeco, macalo dano giwaco-ni, kono ki kony mene ma anoŋo iye? Ka cero jo muto pe, ci ber doŋ “wacamu, wamatu, pien diki wabito woko.” 33Pe wuwek gibwolwu: “Bedo ki jo maraco balo kit mabeco.” 34Wudwog cen i tam ma atir ma pe me mero, ci wugik bal woko cut. Pien jo mogo pe gitye ki ŋec mo i kom Lubaŋa. Awaco man wek lewic omakwu.\nKit kom ma dano bicer kwede\n35Gwok nyo ŋat mo bipenyo ni, “Jo muto gicerogi niŋniŋ? Gibibedo ki kit kom macalo niŋniŋ?” 36In lamiŋmiŋ! Kodi ma icoyo i potoni pe twero noŋo kwo nio ka doŋ oto woko. 37Gin ma icoyo-ni obedo mere kodi nono, nyo kodi kal, nyo kit kodi mukene-ne, pe en kom ginapita ma bidoŋo-ni. 38Ento Lubaŋa miyo kom ki kodi meno kit macalo yam en oyero, kodi acel acel ki kiti kome. 39Riŋo kom gin makwo ducu pe rom; riŋo dano pat, riŋo lee pat, me pa winyi pat, ki me pa rec bene pat. 40Dok bene tye kom me polo ki kom me lobo; ento deyo pa kom me polo tye ki yone pat, ki deyo pa kom me lobo bene tye ki yone pat. 41Ceŋ tye ki deyone, deyo pa dwe bene mapat, ki lakalatwe-gu bene gitye ki deyo mapatpat; pien lakalatwe bene kitgi patpat, omiyo deyo ma gitye kwede bene tye patpat.\n42Tye bene kit meno i kom cer pa jo muto. Kodi ma gicoyo-ni en gin ma top; ento ka doŋ gicero pe dok to. 43Gicoyo ma noŋo deyone pe, gicero ma noŋo deyone tye; gicoyo ma noŋo pud goro, ento gicero ma noŋo doŋ tye ki tek. 44Gicoyo i kom me lobo man, ci gicero i kom me cwiny. Ka kom me lobo man tye, ci kadi wa kom me cwiny bene tye. 45-Yam gicoyo ni, “Dano mukwoŋo, Adam, odoko gin makwo”; ento Adam me agikkine odoko cwiny ma miyo kwo. 46Pe kom me cwiny koŋ aye ma kwoŋo bino, ento kom me lobo man, ka doŋ kom me cwiny bino lacen. 47Dano mukwoŋo yam gitiyo ki apwa me lobo, ento dano me aryone oa ki i polo. 48Jo me lobo gicalo dano ma gitiyo ki ŋom; ento jo me polo bene gical ki dano ma oa ki i polo. 49Doŋ macalo waruko cal pa dano ma gitiyo ki ŋom, kit meno bene wabiruko cal pa dano ma oa ki i polo. 50Man aye gin ma aloko botwu, utmegina, ni, gin ma tye ki kom ki remo pe twero leyo ker pa Lubaŋa, gin ma top bene pe twero leyo gin mo ma pe top.\n51-Koŋ wuwiny muŋ man, ni, pe wan ducu wabito, ento wan ducu gibilokowa woko, 52oyotoyot, pi kare manok mo keken, macalo waŋ ma neno piny litubetube, ka buriji me agikki doŋ bikok. Pien buriji bikok, ka doŋ gibicero jo muto woko kun pe dok gibito, wan bene gibilokowa woko. 53Pien gin ma balle myero orukke ki gin ma pe balle, ki gin ma to myero orukke ki gin ma pe to. 54-Ka gin ma balle doŋ orukke ki gin ma pe balle, dok ka gin ma to doŋ orukke ki gin ma pe to, ka doŋ miyo lok ma yam gicoyo obicobbe kakare ni,\n“To doŋ gimwonyo woko, giloyo woko matwal.”\n55-“In to, locci doŋ tye kwene?\nIn to, aremmi kono tye kwene?”\n56Arem me to aye bal, doŋ tek me bal aye cik. 57Ento myero wapwoyu Lubaŋa ma miyowa loc pi Rwotwa Yecu Kricito. 58Pi meno, utmegina ma amaro, wucuŋ matek ma pe wuyeŋŋe, kun wumedde bene ki tic pa Rwot nino ducu, kun wuniaŋ ni, i Rwotwa yellewani pe me nono.


Jo Galatia 1 ACO85 - Waraga man oa ki bot Paulo ma en - Bible Search\n2 Jo Korint 13 Jo Galatia 2\nJo Galatia 1\n1Waraga man oa ki bot Paulo ma en lakwena. Pe dano mogo aye ma ceŋ guore, or ma mere me bedo lakwena pe yam owok ki bot dano mo, ento oa ki bot Yecu Kricito ki bot Lubaŋa Won ma ceŋ ocere woko ki i kin jo muto. 2Utmegiwa ducu ma gitye kacel kweda kany bene gumotowu.\nBot jo ducu ma guye Kricito ma gibedo i Galatia:\n3Lubaŋa Wonwa ki Rwotwa Yecu Kricito omiwu kica kacel ki kuc, 4en Kricito ma yam omine kene pi balwa wek elarwa woko ki i gin marac me kare man, kun lubo gin ma Lubaŋa Wonwa mito. 5Deyo obed bote nakanaka. Amen.\nLok me kwena maber mo mukene pe\n6An auro kit ma wulokke kwede oyot, kun wubwoto ŋat ma ceŋ olwoŋowu i kica pa Kricito, dok wulokke woko wutye ka lubo lok me kwena maber mo mukene. 7Lok me kwena maber mo mukene gire pe, ento tye jo mogo ma balo cwinywu woko, kun gimito gilok lok me kwena maber pa Kricito odok gin mapat. 8Ento kadi bed wan, nyo lamalaika mo mua ki i polo, otittiwu lok me kwena maber mapat ki lok ma nene watito botwu-ni myero gicen woko. 9Kit macalo nene watito botwu, pud dok atittiwu aye ni, ka ce tye ŋatti mo ma dok tye ka tittiwu lok me kwena maber ma pokke woko ki ma yam doŋ wuye-ni, myero gicen woko.\n10Kombeddi atye ka yenyo cwak pa dano, nyo pa Lubaŋa? Gwok nyo atye ka temme me yomo cwiny dano ba? Ka ce nene abedo ka yomo cwiny dano, onoŋo myero pe abed latic pa Kricito.\nKit ma Paulo odoko kwede lakwena\n11Utmega, amito wuŋe lok man, ni, lok me kwena maber ma ceŋ atito botwu-ni pe obedo gin pa dano. 12Pe yam agamo lok man me kwena maber ki bot dano mo, dok bene pe gipwonya kwede apwonya, ento anoŋo ki bot Yecu Kricito ma ceŋ onyutte bota-ni. 13-Wutyeko doŋ winyo lok i kom kwona macon i kare ma onoŋo pud alubo dini pa Lujudaya, kit ma abedo ka libo kwede jo muye Lubaŋa, kun atimo bwami i komgi, dok atemme mada me nekogi woko liweŋ. 14-I dini pa Lujudaya an aye ma onoŋo aloyo jo mapol ma gin yalwakka ma gin jo me rokka, kun aketo cwinya adada me lubo kit me tekwaro pa kwarowa. 15-Ento Lubaŋa yam oyera wa con, oketa woko pat ma onoŋo pud peya ginywala, ka dok olwoŋa gire pi kicane. 16Cwinye obedo yom me nyutta Wode, wek acit atit pire bot Lurok. I kare ma lok man otimme, pe aa acito bot dano mo ni omiya tam, 17dok bene pe aa acito i Jerucalem bot jo mukwoŋo bedo lukwena kweda, ento acito gira cen wa i Arabia, ka aa ki kunnu dok adwogo cen i Damaciko.\n18-I ŋe mwaka adek acito i Jerucalem ka limo Kepaa, ci abedo kunnu pi nino apar wiye abic. 19Ento i kin lukwena aneno Yakobo omin Rwot keken. 20(Me ada kadi wa i nyim Lubaŋa, lok ducu ma acoyo botwu i waraga man goba pe iye.) 21Ka dok acito i lobo Ciria ki Cilicia, 22kun onoŋo lwaka dano mapol ma guye Kricito ma gitye i kabedo ducu i Judaya peya giŋeya dok peya guneno koma. 23Onoŋo guwinyo lok i koma keken ma gitittigi ni, “Ŋat ma yam obedo ka yelowa-ni, kombeddi tye ka tito lok i kom niye man ma yam koŋ otemo tyekone wokoni.” 24Omiyo gupako Lubaŋa pira.


Nong Adwogi Maber ma Bino pi Miyo Mot\nWi Lubele | Nam. 1 2017\nKWAN I LEB Acholi Afrikaans Albanian Amharic Arabic Armenian Armenian (West) Aukan Aymara Azerbaijani Azerbaijani (Cyrillic) Baoule Bashkir Batak (Karo) Batak (Toba) Biak Bicol Bislama Bulgarian Cambodian Catalan Cebuano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chuvash Cibemba Cinyanja Croatian Czech Dangme Danish Digor Drehu Dutch Efik English (Leb Muno) Estonian Ewe Fijian Finnish Fon French Ga Garifuna Georgian German Grik Guarani Gun Haitian Creole Hausa Hiligaynon Hindi Hiri Motu Hmong (White) Hungarian Ibanag Ibru Icelandic Igbo Iloko Indonesian Isoko Italian Japanese Javanese Kabiye Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lhukonzo Lingala Lithuanian Lomwe Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Mauritian Creole Maya Mazatec (Huautla) Mbunda Mongolian Moore Myanmar Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Runyankore Russian Rutoro Samoan Sango Saramaccan Sena Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tojolabal Tok Pisin Tongan Tshiluba Tshwa Tsonga Turkish Twi Tzeltal Tzotzil Ukrainian Umbundu Urdu Urhobo Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\n“BAC twero wot, ento Chinese-si myero odong!” Man aye gin ma lamego mo ma nyinge Alexandra owinyo i kare ma obedo i bac me ngolo wang lobo ma tye i kin lobe aryo ma i South America. En okatti woko me neno gin ma tye ka timme ci onongo laco Chinese mo ma tye ka codo leb Spanish kun temme me tito pekone bot askari ma gwoko wang lobo. Kit macalo Alexandra onongo cito i kacokke pa Lucaden pa Jehovah ma kiloko iye leb Chinese, en ojalle me gonyo leb.\nLaco-ni owacci en ebedo i lobo meno ento kikwalo karatac ki centene ducu. I acakkine, askari-ni pe oye lokke dok otamo ni Alexandra tye ka tero laco-ni me tic macalo opii. Lacen, en oye lok pa laco-ni, ento kingolo i wiye wel cente ma myero ocul pi bedo labongo karatac me wot. Kit macalo en onongo pe ki cente mo, Alexandra ojalle me denne dolla 20. Laco-ni opwoye matek adada dok owaco ni ebicule cente ma kato dolla 20. Alexandra otito ni pe emito ni kicule cente makato; cwinye obedo yom me miyo kony bot laco-ni pien otamo ni meno obedo gin matir. En omiyo ki laco-ni buke mogo ma jenge i Baibul dok ocuko cwinye me kwano Baibul ki Lucaden pa Jehovah.\nTye me yomcwiny adada me winyo pi kony ma ngat moni omiyo bot dano ma en pe ngeyo, dok labongo akalakala mo, dano me dini ducu ki lukamfiri bene gikonyo dano i yo acel-li. In tika onongo ibijalle me miyo kony ki cwinyi ducu kit meno? Lapeny meno tugo miti pien Yecu owacci: “Miyo mot kelo gum [yomcwiny] makato gamo agama.” (Tic 20:35) Lucayan bene gitye ki miti madit i lok man pien ni lukwed lok gunongo ni miyo mic kelo adwogi maber. Kong wanenu kit ma man twere kwede.\n“NGAT MA MIYO JAMINE KI YOMCWINY”\nJami mutimme nyuto ni miyo mic pol kare kelo yomcwiny. Lakwena Paulo ocoyo ni “Lubanga maro ngat ma miyo jamine ki yomcwiny.” En onongo tye ka lok i kom Lukricitayo ma gumiyo mot me konyo can pa luye luwotgi. (2 Jo Korint 8:4; 9:7) Paulo onongo pe tye ka wacci gumiyo mot pien cwinygi yom. Ma ka meno, cwinygi obedo yom pien gumiyo mot.\nAdada, ma lubbe ki kwed mo acel, miyo mot “tugo but adamwa ma kubbe ki yomcwiny, ribbe ki dano, ki gen, dok weko wawinyo maber.” Kwed mukene ma kitimo onongo ni “miyo cente bot ngat mukene omedo yomcwiny pa dano ma kato tic ki cente meno pigi kengi.”\nTika i nino mo itamo ni pe iromo miyo mot pi peko mo ma odiyi? Lok ada tye ni ngat acel acel twero nongo yomcwiny ma bino ki i “miyo jamine.” Ka kimiyo ki cwiny matir, pe mitte ni welle myero obed dit. Lacaden pa Jehovah mo ocwalo waraga kacel ki cente mo bot jo ma goyo magajin man, kun wacci: “Pi mwaki mapol dong, abedo ka bolo cente manok keken i Ot me Ker.” Ento, en omedde ni: “Lubanga Jehovah odwoko bota mot mapol makato gin ma amiyo-ni. . . . Apwoyowu pi yabo yo botwa me miyo mot man—pien kweyo cwinya mada.”\nNgene kene ni miyo mot pe kwako miyo cente keken. Tye yo mukene mapol me miyo mot.\nMIYO MOT BER PI YOTKOMI\nMiyo mot kelo adwogi maber boti ki bot jo mukene\nBaibul otito ni: “Dano ma lakica limo kony pire kene, ento dano mager keto ret i kome kene.” (Carolok 11:17) Jo ma lukica cinggi yot, dok gitye atera me jalle kengi—kun gimiyo cawagi, kerogi, ki jami mukene. Yo me kwo man kelo botgi adwogi mabeco mapol, ma i kine tye iye yotkom.\nKwed nyuto ni jo ma dyere me konyo jo mukene pol kare pe giwinyo arem madwong i komgi dok cwinygi pe tur tutwal. Ka kiporogi ki jo mukene, komgi yot loyo. Miyo mot ki yomcwiny yubo yotkom pa jo mogo ma giyelle ki two ma pe cang, calo multiple sclerosis nyo two jonyo. Kinongo bene ni lumero ma gitye ka yelle me weko kongo pol kare pe gibedo ki cwercwiny madwong dok pe gidok cen i mero ka gikonyo jo mukene.\nJo mogo tamo ni tyen lok mumiyo meno timme aye ni ngat ma tye ki “cwiny me kica dok tero dano i yo matir pe bedo ki kare me dongo kit maraco.” Miyo mic romo weko wi pye mot dok dwoko preca piny. Dok jo ma luotgi oto woko arem cwinygi kwe oyot ka gimine me konyo jo mukene.\nDong pe tye akalakala mo ni miyo mot ber piri.\nMIYO MOT WEKO JO MUKENE BENE GIDONGO CWINY MENO\nYecu ocuko cwiny lulub kore ni: “Wumi, ci gibimiyowu. Gibimiyowu gin ma gipimo maber i korwu, ma gidilo, ma giyengo, ma o. Pien kit gin ma wupimo kwede jami, en aye bene gibipimo kwede jami botwu.” (Luka 6:38) Ka imaro miyo mot, dano mukene gibidok iye ki pwoc dok bitugo cwinygi bene me miyo jamigi. Pi meno, miyo mot kelo note dok jingo lirem.\nMiyo mot kelo note dok jingo lirem\nLucayan ma gukwedo kit ma dano tero kwede luwotgi gutyeko niang ni “jo ma maro nyuto cwiny me kica pol kare gicuko cwiny jo mukene me nyuto kica bene.” Ki lok ada, “kadi kwano lok i kom kit ma dano gunyuto kwede kica bene tugo cwiny jo mukene me timo gin meno.” Dong, ma lubbe ki kwed mo, “dano acel keken romo tugo cwiny dano miya mapol me bedo lukica, kadi wa jo ma en peya orwatte kwedgi dok pe ngeyogi.” In mono pe imito bedo i kabedo ma kit meno? Ada, mot mapol onongo bibedo tye kono onongo pol pa dano ginyuto yot cing.\nGin acel mutimme i Florida, U.S.A. nyuto adwogi maber ma bino pi miyo mot. Gurup mo pa Lucaden pa Jehovah gudyere me miyo kony i kare ma kot ma ocwer ki yamo magwar ci obalo odi pa dano. I kare ma gitye ka kuro jami ticgi i ot ma omyero guyub-bi, guneno ni cel pa jirani oballe woko, ci gudyere me yubone. Jirani meno lacen ocoyo waraga bot gang kal pa Lucaden pa Jehovah kun waco ni, “Abibedo ki pwoc botwu nakanaka. Anongo ni jo magi aye jo ma kitgi beco loyo ma dong arwatte kwedgi.” Pwoc madit ma en obedo kwede otere me miyo mot madit me cwako tic pa Lucaden pa Jehovah.\nLUB LANEN MABER LOYO ME MIYO MOT\nKwed mo acel ma lucayan gutimo nyuto ni “nen calo tye i remowa me konyo jo mukene.” Kwed man onongo ni lutino matino “cako bedo ki miti me konyo dano ma peya gupwonyo lok.” Pingo? Baibul omiyo lagam i kare ma owacci “Lubanga ocweyo dano i kit calle kikome,” ma te lokke ni gitye ki kit pa Lubanga.—Acakki 1:27.\nYot cing tye i kin kit mabeco pa Lacwecwa Jehovah. En omiyowa kwo ki jami ducu ma mitte wek wabed ki yomcwiny. (Tic 14:17; 17:26-28) Watwero ngeyo Wonwa me polo ki yubbe piwa ka wakwano Baibul. Buk meno bene nyuto ni Lubanga otyeko keto yub pi anyim ma bikeliwa yomcwiny. * (1 Jon 4:9, 10) Kit macalo Lubanga Jehovah aye lami mic ma cinge yot loyo dok kicweyo in i calle-ni, pe omyero ibed ki ur ni miyo jamini kun ilubo lanen pa Lubanga ber piri dok yomo cwinye.—Jo Ibru 13:16.\nWi pud po i kom Alexandra, ma kiloko i kome i acakki me pwony man? Lokke otum nining? Kadi bed lawot mukene i bac owacce ni obalo centene nono, laco ma en okonyo-ni okubbe ki luwote i boma ma bac ocung iye i nge ngolo boda, ci oculo banya me dolla 20 cutcut. Medo i kom meno, laco-ni olubo tam pa Alexandra ci ocako kwano Baibul. Cwiny Alexandra obedo yom mada me rwatte ki laco-ni doki i nge dwe adek i gure madit pa Lucaden pa Jehovah ma obedo i leb Chinese i lobo Peru. Me nyuto pwocce pi jami ducu ma Alexandra otimo pire, laco-ni olwonge kacel ki jo ma owoto kwede i gure madit man me bino ka cam i otel ma mege.\nMiyo mic ki konyo jo mukene kelo yomcwiny madwong. Ber dong loyo ka itwero bene konyo dano me ngeyo Lubanga Jehovah, ma en aye Lami mot mabeco ducu! (Yakobo 1:17) In tika itye ka nongo adwogi maber ma bino pi miyo mot?\n^ para. 21 Pi ngec mukene, nen buk me Baibul Twero Pwonyowa Gin Ango? ma Lucaden pa Jehovah aye gucoyo dok nonge i www.jw.org/ach. Yeny i te BUKKE > BUKKE KI BROCUWA.\nCOVER SUBJECT Mic mo ma Lapore Pe\nCOVER SUBJECT Mic Madit Loyo Ducu pa Lubanga—Pingo Welle Dit Tutwal?\nCOVER SUBJECT Ibidok i Mic Madit Loyo Ducu pa Lubanga Nining?\nGengo Nyom Tika Obedo Cik ma Lukricitayo Myero Gulubi?\nBwot ki i Opii—i Kare macon ki i Kare-ni\nNgo ma Baibul Waco?\nText Yero Bukke me kompiuta me akwanya WI LUBELE Tika Ibijolo Mic Madit Loyo Ducu pa Lubanga?\nTika Ibijolo Mic Madit Loyo Ducu pa Lubanga?\nWI LUBELE Tika Ibijolo Mic Madit Loyo Ducu pa Lubanga?


Carolok ma Yecu Obolo i Kom Anyira Apar (Matayo 25) | Pwony me Anyama\n“Pi meno wuki [piny], pien pe wungeyo nino kadi wa cawa.”—MAT. 25:13.\nLok ango ma pire tek ma tye i carolok ma Yecu obolo i kom anyira apar-ri?\nJo ma kiwirogi gutiyo ki tira ma i carolok ma Yecu obolo i kom anyira apar-ri nining?\n“Romi mukene[-ni]” giromo nongo adwogi maber ki i carolok ma Yecu obolo i kom anyira apar-ri nining?\n1, 2. (a) Gin ango ma Yecu owaco ma lubbe ki kare me agikki? (b) Lapeny mene ma wabinyamo i pwony man?\nTEM kong goyo i wi cal Yecu ma obedo i Wi Got Jeituni, got ma onongo nen ki i ot pa Lubanga ka itye i Jerucalem. En onongo tye kacel ki lukwenane angwen, Petero, Anderiya, Yakobo ki dong Jon. Gin guketo cwinygi adada ka winyo lok pa Yecu i kare ma en tye ka tito botgi gin mo ma bikelo yomcwiny i anyim. En otito botgi jami mapol ma lubbe ki kare me agikki me lobo pa Catan-ni kacel ki kare ma en biloc kwede i Ker pa Lubanga. En otittigi ni i kare meno, “lagwok ot ma lagen dok maryek” bicung pire i lobo kany kun miyo bot luticce cam me cwiny i kare ma gimito kikome.—Mat. 24:45-47\n2 I nge tyeko waco lok meno, Yecu obolo carolok i kom anyira apar. (Kwan Matayo 25:1-13.) I pwony man, wabinyamo lapeny magi: (1) Lok ango ma pire tek ma tye i carolok man? (2) Jo ma kiwirogi ma gin lugen gutiyo ki tira ma i carolok man nining, ki dok okelo adwogi maber ango? (3) Wan ki acel acel waromo nongo adwogi maber ki i carolok pa Yecu-ni nining?\nLOK ANGO MA PIRE TEK MA TYE I CAROLOK MAN?\n3. I kare mukato angec, bukkewa otito carolok madok i kom anyira apar-ri nining, dok adwogine obedo ningo?\n3 Kit ma waneno kwede i pwony mukato-ni, lagwok ot ma lagen i kareni pe loko tutwal i kom kit ma lok moni me Baibul ocobbe kwede ento tutwalle i kom pwony ma wanongo ki iye. I kare mukato angec, bukkewa i kine mukene obedo ka tito ni jami mapat pat ma Yecu oloko i komgi i carolokke madok i kom anyira apar-ri gicung pi gin mo, jami magi kwako tara, moo, cupa medo ki dong mukene. Tika tye lok ada ni keto tamwa i jami matinotino ogengowa keto cwinywa i kom lok ma pigi teko ma gitye i carolok man? Lagam pi lapeny man pire tek adada dok gudo wan ducu.\n4. I carolok ma Yecu obolo-ni, wan watwero ngeyo (a) lanyom nining? (b) anyira nining?\n4 Kong wanenu lok ma pire tek ma Yecu owaco i carolok man. Mukwongo, tam i kom jo ma kiloko i komgi i carolok madok i kom anyira apar-ri. Anga ma obedo lanyom i carolok-ki? Ki lok ada, Yecu onongo tye ka lok i kome kekene. I nino mukene bene, Yecu owacci ebedo lanyom! (Luka 5:34, 35) Ento, anyira apar-ri kono? I carolok-ki, Yecu owacci tic ma anyira apar-ri gitye kwede aye me kuro lanyom ka bino kun nongo giweko taragi lyel. Nen kong gin mukene ma Yecu owaco bot lulub kore ma kiwirogi ma gitye “romi manok[-ni].” En owaco ni: “Wubed ma wutweyo pyerwu, kun tarawu lyel; wubed macalo jo ma kuro laditgi ka bidwogo nia ki i karama me nyom.” (Luka 12:32, 35, 36) Medo i kom meno, lakwena Paulo gin ki lakwena Jon gucoyo ni jo ma kiwirogi ma gilubo kor Kricito gitye macalo nyako ger. (2 Kor. 11:2; Yabo 21:2) Ada, carolok ma Yecu obolo i Matayo 25:1-13 omiyo macalo tira ki dok cik bot lulub kore ma kiwirogi.\n5. Yecu owaco ni carolokke-ni bicobbe awene?\n5 Awene ma tira ma Yecu omiyo-ni bicobbe iye? Gin ma Yecu owaco i agikki me carolokke-ni miniwa lagamme, en owaco ni: ‘lanyom obino.’ (Mat. 25:10) Kit ma wanyamo kwede i Wi Lubele me Julai 1, 2013, lok ma Yecu owaco i Matayo cura 24 ki 25 loko tyen aboro kulu i kom ‘binone.’ Ka mo keken ma Yecu oloko pi binone, en onongo tye ka lok i kom twon can madit atika-ni, kare ma ebibino iye ka ngolo kop kacel ki jwero lobo man marac-ci. Pi meno, carolok man bicobbe i kare me agikki ento bio i agikkine i kare me twon can madit atika-ni.\n6. Lok ango ma pire tek ma tye i carolok man?\n6 Lok ango ma pire tek ma tye i carolok man? Nen kong lok ma Yecu owaco ma peya obolo carolok man. Yecu onongo pud oa ka lok i kom “lagwok ot ma lagen dok maryek.” Lagwok ot meno obedo gurup matidi pa jo ma kiwirogi ma onongo gibitelo lulub kor Kricito i kare me agikki-ni. Yecu ociko co magi ni omyero gubed jo ma lugen. I ngeye, en bene otiyo ki carolok man me ciko lulub kore ducu ma kiwirogi ma gikwo i kare me agikki me bedo ma ‘gikiyo piny’ wek pe gukeng motgi me kwo i polo. (Mat. 25:13) Kong dong wanyamu carolok man kun waneno kit ma jo ma kiwirogi guketo kwede tirane i tic.\nJO MA KIWIROGI GUTIYO KI TIRA MA I CAROLOK MAN NINING?\n7, 8. (a) Jami aryo mene ma oweko anyira maryek-ki gubedo atera? (b) Jo ma kiwirogi gunyuto nining ni gitye ma giyubbe?\n7 Carolok pa Yecu-ni nyuto ni anyira maryek-ki onongo gitye atera dok gubedo ka kuro lanyom ka iporo ki anyira ma lumingngi. Pingo? Gin gutimo meno pi jami aryo: gin onongo guyubbe dok wanggi obedo twolo. Anyira ma kiwacigi ni gubed ma wanggi twolo i dyerwor kun gikuro lanyom-mi, onongo myero guwek taragi obed ka lyel dok gukur piny pi cawa malac nio ka lanyom obino. Ento, ka iporo ki anyira ma lumingngi, anyira abic onongo guyubbe maber adada pien gin gubino ki moo mukene i cupagi medo i kom ma onongo tye i taragi. Tika jo ma kiwirogi bene gubedo ma guyubbe?\n8 Gin gubedo ma guyubbe! I kare man me agikki-ni, Lukricitayo ma kiwirogi gitimo ticgi calo anyira maryek-ki pien guyubbe me tiyo ticgi ki gen nio wa i agikki. Gin gingeyo ni wek gibed lugen i ticgi pi Jehovah, omyero gijal jami mapol me kom ma tye i lobo pa Catan-ni. Gimine me tic pi Jehovah keken ki cwinygi ducu labongo tamone ni nino mo gibigikone woko, ento gitiyo pire pi mar ki gengi i kome kacel ki Wode. Gin gigwoko gennegi kun gikwero cwiny me lobo man marac-ci, ma opong ki miti me jami me kom, tim tarwang, ki dong cwiny me woro me jami. Pi meno, gin gitye atera dok bene gimedde ameda ki ryeny kadi bed ni nen calo Lanyom tye ka galle.—Pil. 2:15.\n9. (a) Lok me poyo wic ango ma Yecu omiyo ma lubbe ki nino? (b) I yo ma nining ma Lukricitayo ma kiwirogi gujolo kwede woo ma winye ni: “Nen, lanyom dong bino!”? (Nen lok ma tye i tere piny.)\n9 Anyira maryek-ki bene gubedo atera pi bino pa lanyom pien gin gubedo ma wanggi twolo. Tika twere pi Lakricitayo acel acel ma kiwiro me nino woko i kare ma nongo en tye ka kuro lanyom? Meno twere. Nge ni Yecu owaco ni anyira apar-ri “ducu nino omako wanggi, ci gunino woko” pien nen calo lanyom ogalle. Yecu onongo ngeyo ni kadi bed ni ngat moni tye atera dok tye ki miti, en pud romo doko goro pi roc ma watye kwede. Jo ma kiwirogi ma gin lugen gulubo tira man dok gutiyo matek adada me bedo ma wanggi twolo. I carolok ma Yecu obolo-ni, anyira-ni ducu gua cut i kare ma woo owinye i cwiny dyewor ni: “Nen, lanyom dong bino!” Ento anyira maryek keken aye gukanyo nio wa i agikki. (Mat. 25:5, 6; 26:41) Ento jo ma kiwirogi ma gin lugen i kareni kono? I kare man me agikki-ni, gin gujolo woo ma winye ni: “Nen, lanyom dong bino!” Gin bene gudiyo cwinygi kun gibedo atera me kuro bino pa Lanyom. * Ento, agikki me carolok man loko tutwalle i kom kare mo i anyim.\nMOT PI ANYIRA MARYEK KI PWOD PI ANYIRA MA LUMINGNGI\n10. Lapeny mene ma myero wapenye kwede ma lubbe ki gwenyo lok ma obedo i kin anyira maryek-ki ki anyira ma lumingngi?\n10 I agikki me carolok ma Yecu obolo-ni, anyira ma lumingngi gupenyo anyira maryek-ki ni guminigi moo wek giket i taragi. Ento anyira maryek-ki gukwero konyogi. (Kwan Matayo 25:8, 9.) Gwenyo lok meno kelo lapeny man: “Awene ma Lukricitayo ma lugen gukwero konyo ngat mo ma openyo pi kony?” Wi myero opo i kom kare ma carolok meno bicobbe iye. Wiwa myero pe owil ni alokaloka manyen ma kitimo i niangowa tye ni Yecu ma en aye Lanyom-mi bibino ka ngolo kop tung i agikki me twon can madit atika-ni. Tika but carolok man loko i kom gin ma bitimme ma nongo kare meno me twon can madit atika-ni peya ogik? Nen calo tye kumeno, pien i kare meno jo ma kiwirogi nongo dong kityeko keto lanyut me agikki i tur nyimgi.\n11. (a) Ngo ma bitimme ma nongo twon can madit atika-ni peya ocakke? (b) Gin ango ma anyira maryek-ki onongo gitye ka wacone i kare ma guwacci anyira ma lumingngi gucit bot jo ma gicato moo?\n11 Pi meno, ma peya twon can madit atika-ni ocakke, jo ducu ma kiwirogi ma pud gitye i lobo kany nongo dong kiketo lanyut me agikki i tur nyimgi. (Yabo 7:1-4) Nicakke i kare meno, ngene kene ni wang ma gucito i polo. Ento tam kong i kom mwaki ma nongo twon can madit atika-ni peya ocakke. Ngo ma bitimme i kom jo ma kiwirogi ma pe gubedo ma wanggi twolo nyo pe gugwoko gennegi? Gin gibikeng motgi me cito i polo. Ngene kene ni pe kibiketo lanyut me agikki i tur nyimgi ma nongo twon can madit atika-ni peya ocakke. I kare meno, Lukricitayo mukene ma gin lugen kibiwirogi ki cwiny maleng. Ka twon can madit atika-ni ocakke, jo meno ma gin lumingngi gibibedo ki ur me neno kit ma kijwero kwede Babilon Madit. Meno aye kare ma gin gibiniang ni kara onongo pe gitye atera me jolo Lanyom ka obino. I kare meno ma cawa nongo dong pe-ni, ngo ma bitimme ka ce gupenyo pi kony? Carolok ma Yecu obolo-ni miniwa lagamme. Anyira maryek-ki gukwero miyo moogi bot anyira ma lumingngi ento guwaco ni gin myero gucit bot jo ma cato moo. Ento wi myero opo ni man otimme “i cwiny dyewor.” Tika onongo gubinongo jo ma gicato moo i cawa meno? Pe. Cawa onongo dong okato woko.\n12. (a) I kare me twon can madit atika-ni, ngo ma bitimme i kom ngat mo keken ma kiwiro ento pe ogwoko gennene ma nongo peya kiketo lanyut me agikki? (b) Gin ango ma bitimme i kom jo ma gubedo calo anyira ma lumingngi?\n12 Ki bene, i kare me twon can madit atika-ni, jo ma kiwirogi pe gibikonyo luwotgi ma pe gugwoko gennegi. Kony mo bibedo peke matwal. Kare nongo dong pe. Gin ango ma bitimme i komgi? Yecu otito gin ma bitimme i kare ma anyira ma lumingngi gucito ka wilo moo: “Lanyom obino; jo ma nene gitye ma guyubbe gudonyo kacel kwede i ot i karama me nyom, ci giloro doggola woko.” Ka inen Kricito obino i deyone tung i agikki me twon can madit atika-ni, en bicoko kacel jo ma lugen ma kiwirogi i polo. (Mat. 24:31; 25:10; Jon 14:1-3; 1 Tec. 4:17) Kibiloro doggola woko bot jo ma pe gin lugen calo anyira ma lumingngi. Gin gibikok kun gibako doggi ni: “Ladit, ladit, yab doggola botwa do!” Ento, lagam ma kibiminigi romo aroma ki lagam ma kimiyo bot jo ma gubedo dyegi i cawa meno me ngolo kop: “Ada awaco botwu ni, an gira pe angeyowu.”—Mat. 7:21-23; 25:11, 12.\n13. (a) Pingo pe myero wabed ki tam ni jo mapol ma kiwirogi ma gilubo kor Kricito pe gibigwoko gennegi? (b) Pingo lok me cik ma Yecu omiyo-ni nyuto gen ma en tye kwede? (Nen cal ma tye i pot karatac 13.)\n13 Gin ango ma waromo mokone ma lubbe ki gin ma dong wanyamo-ni? Yecu mono onongo tye ka wacci jo mapol ma kiwirogi pe gibigwoko gennegi ma weko mitte ni myero kile kakagi? Pe. Wi myero opo ni en onongo pud oa ka ciko “lagwok ot ma lagen dok maryek” ni pe myero kite odok rac. Man pe te lokke ni en onongo mito ni gin ma kit meno otimme. I yo acel-lu, carolok man onongo tye ki cik magwar adada. Kit macalo anyira abic onongo gitye luming ki anyira abic onongo giryek-ki, man te lokke ni ngat acel acel ma kiwiro romo yero me bedo ma oyubbe nyo ma wange twolo, nyo laming ki dok pe lagen. Man aye bene gin ma lakwena Paulo ocoyo me ciko Lukricitayo luwote ma kiwirogi. (Kwan Jo Ibru 6:4-9; por ki Nwoyo Cik 30:19.) Nge ni lok ma Paulo ocoyo-ni gwar adada, ento en bene onyuto gen ni ‘jami mabeco’ tye anyim pi omegine ki lumegine ma gin Lukricitayo. I yo ma kit meno, lok me cik ma Yecu omiyo i carolokke-ni nyuto ni en bene tye ki gen acel-li i kom jo ma kiwirogi. Kricito ngeyoni ngat acel acel ma kiwiro romo gwoko gennene dok nongo mot mamwonya adada!\n“ROMI MUKENE” PA KRICITO GINONGO ADWOGI MABER NINING?\n14. Pingo “romi mukene” bene giromo nongo adwogi maber ki i carolok pa anyira apar-ri?\n14 Tika omyero watam ni “romi mukene” pa Kricito pe gibinongo mot mo keken pien carolok ma Yecu obolo madok i kom anyira apar-ri tye tutwalle pi lulub kore ma kiwirogi? (Jon 10:16) Pe wacel! Wi myero opo ni lok ma pire tek ma tye i carolok man yot adada: “Wuki [piny]” Tika man kwako jo ma kiwirogi keken? Yecu con owacci: ‘Lok ma awaco botwu-ni, awaco bot dano ducu ni, Wuki piny.’ (Mar. 13:37) Yecu mito ni lulub kore ducu myero guyub cwinygi me tic ki gen dok bene gin weng gubed ma wanggi twolo. Pi meno, Lukricitayo ducu myero gulub lanen maber pa jo ma kiwirogi pien gin giketo ticwa me pwony-nyi bedo mukwongo i kwogi. Wan ducu ki acel acel bene wiwa myero opo ni anyira ma lumingngi gupenyo anyira maryek-ki ni gupokigi moo mogo. Penygi-ni poyo wiwa ni wan ducu myero wabed lugen bot Lubanga, wabed ma wayubbe, ki dok ma wangwa twolo ento pe ngat mukene aye myero otim jami magi piwa. Wan ducu wabicung i nyim Langolkop matir ma Jehovah aye ocimo. Omyero wabed atera. Dok en dong cok dwogo adada!\nKit ma anyira ma lumingngi gupenyo kwede pi moo-ni, man nyuto ni pe tye ngat mo ma romo bedo lagen nyo ma wange twolo piwa\n15. Pingo nyom pa Kricito kacel ki nyako gerre tye me yomcwiny bot Lukricitayo ducu me ada?\n15 Lukricitayo ducu gibinongo adwogi maber ki i carolok ma Yecu obolo madok i kom nyom. Ki lok ada, anga i kinwa ma cwinye pe yom pi nyom meno ma bitimme i anyim-mi? I nge lweny me Armagedon, jo ma kiwirogi nongo dong gitye i polo ka ma gin gibidoko nyako ger pa Kricito. (Yabo 19:7-9) Dano ducu ma gitye i lobo gibinongo adwogi maber ki i nyom man ma bitimme i polo-ni pien bikelo loc ma pud ber loyo pi jo ducu. Kadi bed ni genwa tye me kwo i polo nyo i lobo, wamoku tamwa me pwonyo jami ma pigi tego ki i carolok man ma kibolo i kom anyira apar-ri. Wan ducu myero wacung wunu ma pe watagge kun wabedo ma nongo wayubbe ki dok ma wangwa twolo wek wanong mit pa kwo mamwonya ma Jehovah oyubo piwa i kare me anyim.\n^ para. 9 I carolok ma Yecu obolo-ni, kare kong okato i nge winyo woo ma wacci, “Nen, lanyom dong bino!” (tyeng 6) ki dong bino pa lanyom (tyeng 10). I kare me agikki-ni, jo ma kiwirogi guniang lanyut ma moko ka maleng ni Yecu dong tye ka loc. Gin gingeyo ni en ‘obino’—tye ka loyo Ker pa Lubanga. Katala ma gitye kwede aye me bedo ma wanggi twolo nio ka en obino nyo odwogo.


Wel 10 ACO85 - Rwot owaco bot Moses ni, “Yub tum aryo - Bible Search\nWel 9 Wel 11\nTum me ryal\n1Rwot owaco bot Moses ni, 2“Yub tum aryo me ryal ma ibitetogi ki nyol, ci ibitic kwedgi me lwoŋo lwak ki pi cako wot. 3Ka gikuto tum aryo ducu, ci lwak ducu gibicokke kacel boti i doggola kema me rwatte. 4Ento ka gikuto tum acel keken, ci lutel wic, ma gin ludito ma i kaka ducu pa jo Icrael, gibicokke kacel boti. 5Ka wukuto okok maloŋo kicel, ci gony ma yo tun wokceŋ gibicako wot. 6Ka wukuto okok maloŋo tyen me aryone, ci gony ducu ma yo tun acuc gibicako wot. Gibikuto tum kok maloŋo me cako wot anyim. 7Ento ka wumito coko lwak kacel wubikuto, ento pe wukut okok maloŋo. 8Awobe pa Aron, ma gin aye ajwagi, gibikuto tumo Cik me kuto tum bibedo botwu cik matwal nio wa i kare pa likwayowu ducu. 9Ka wucito i mony ka lweny ki lukworwu ma gidiyowu i lobowu, ci wubimiyo oduru mony kok kun wukuto tum, wek Rwot Lubaŋawu opo piwu ci olarwu ki bot lukworwu. 10I nino ma cwinywu yom iye bene, ki i nino madito ma gicikowu pigi, ki i kare me por dwe ducu, wubikuto iye tum i wi gitum awaŋa mewu, ki i wi gitum mewu me gityer lakwecwiny; gibikutogi wek Lubaŋa opo piwu; an a Rwot Lubaŋawu.”\nJo Icrael gua woko ki i Cinai\n11I mwaka me aryone, i dwe me aryone, i kom nino dwe pyeraryo, pol ocako warre woko ki i wi kema lok me caden, 12omiyo jo Icrael gucako wot, gua woko ki i tim Cinai kun giwoto, gikobo; ci pol ocito ocuŋ wa i tim Paran. 13Gudak tyen man mukwoŋo kit ma Rwot yam ociko ki Moses. 14Bendera me gony pa jo pa Juda aye gutelo yo ki buca monygi ducu; lawimonygi aye Nakucon wod pa Aminadab. 15Lawimony me kaka pa Icakar obedo Natanel wod pa Juar, 16ki lawimony me kaka pa Jabulon obedo Eliab wod pa Kelon.\n17Ka kema pa Rwot doŋ giputo, ci likwayo pa Gercon ki likwayo pa Merari ma gitiŋo kema, gucako wotgi. 18Ki bendera me gony pa jo pa Reuben ocako wot ki buca monygi ducu; lawimonygi obedo Elijur wod pa Cedeur 19Lawimony me kaka pa Cimeon obedo Celumiel wod pa Juricadai. 20Lawimony me kaka pa Gad obedo Eliacap wod pa Deuel.\n21Dok jo pa Kokat gucako wot, kun gitiŋo jami maleŋ ducu; kema onoŋo doŋ giguro ocuŋ ma peya guo. 22Ka dok bendera me gony pa jo pa Epraim ocako wot ki buca monygi ducu; lawimonygi obedo Elicama wod pa Amikud. 23Lawimony me kaka pa Manace obedo Gamaliel wod pa Pedajur. 24Lawimony me kaka pa Benjamin obedo Abidan wod pa Gideoni.\n25Lacen bendera me gony pa jo pa Dan ocako wot ki buca monygi ducu, kun gicoko ŋe gony ducu; lawimony megi obedo Akiejer wod pa Amicadai. 26Lawimony me kaka pa Acer obedo Pagiel wod pa Okoran. 27Lawimony me kaka pa Naputali obedo Akira wod pa Enan. 28Man aye onoŋo kit wot pa jo Icrael, ma lubo buca monygi, i kare ma gimol me cako wot.\n29Moses owaco bot Kobab wod pa Reuel ma Lamidian, won dakone, ni, “Wan wacako wot wadak i kabedo ma Rwot cen owaco pire ni ebimiyowa-ni. Ber iwot kwedwa, ci wabitimi maber.” 30Ento Kobab owacce ni, “An pe abicito; abidok i lobo tuwa ki bot lutuwa.” 31Moses ogamo ni, “Alegi, pe iwekwa, pien in iŋeyo ni wabigony i tim, ci ibibedo botwa ma ka waŋwa. 32Dok ka ibiwoto kwedwa, gin maber ducu ma Rwot bitimo i komwa, wan bene wabitimi kit meno.”\n33Gucako a woko ki i nyim got pa Rwot, ci gutiŋo wot me nino adek; ci canduk me gicikke pa Rwot owoto otelo yo nyimgi wot me nino adek pi yenyo kabedo me yweyogi, 34kun pol pa Rwot woto lamalo ka wigi ki i dyeceŋ, i kare ducu ma gicako wot nia ki i gonygi.\n35-Kare ducu ka canduk cako wot, ci Moses waco ni, “Doŋ ia malo, ai Rwot imi lumerok meri guket woko ata; wek jo ma dagi guriŋ woko ki i nyimi.” 36Ka doŋ ocun ka yweyo, ci en dok waco ni, “Doŋ idwog cen, ai Rwot, bot lwak doggola mapol mada ma i Icrael.”


Yer Galowang Maber | Mar pa Lubanga\nDUL ME 6\nKit me Yero Galowang Maber\n‘Wutim jami ducu pi miyo deyo bot Lubanga.’—1 JO KORINT 10:31.\n1, 2. Kit tam ango ma myero wamoki ma lubbe ki yero galowang?\nTAM kong ni imito camo nyig yat mo mamit adada ento dok inongo ni bute tungcel otop woko. Ibitimo gin ango? Kakare, iromo camo nyig yat meno ducu, kadiwa bute ma otoppi bene; itwero bolo nyig yat meno olu, wa ki bute ma otoppi; nyo itwero ngolo bute ma otoppi ibolo woko ka icamo bute maber-ri. Mene ma ibiyero?\n2 I yo acel-lu, galowang bene obedo calo nyig yat-ti. I cawa mukene, nongo imito mato yamo, ento wi po ni pol pa galowang me kare-ni opong ki jami maraco dok bene otop woko. Dong, ibitimo gin ango? Jo mukene pe giparo jami maraco dok giye kit galowang mo keken ma tye i lobo-ni. Mukene gikwero galowang ducu wek gigenge ki i gin mo keken marac. Jo mukene gikwero galowang maracone ento kicel kicel gigalowanggi ki yo me galowang ma pe rac. Gin ango ma myero iyer wek ibed i mar pa Lubanga?\n3. Kombeddi dong wabicito ka neno gin ango?\n3 Pol pa wan wabiyero yo me adekke-ni. Waye ni olo galowang mitte i kare mogo ento omyero wagal wangwa ki jami mabeco. Pi meno, omyero wanen kit ma waromo poko kwede kin gin maber ki ma pe ber. Mukwongo, kong wanenu kit ma galowang ma wayero gudu kwede woro ma wamiyo bot Jehovah.\n‘WUTIM JAMI DUCU PI MIYO DEYO BOT LUBANGA’\n4. I yo ma nining ma dyerewa gudo kwede ki jami ma wayero me galowangwa?\n4 I kare mukato angec, Lacaden mo mutegi ma onongo batija i mwaka 1946 owacci: “Kare ducu aneno ni abedo tye i winyo pwony mo keken me batija dok me winyogi ki diro atikatika calo obedo nino me batijana.” Pingo? En otito ni, “Po i kom dyerena obedo gin acel ma pire tek ma oweko pud atye ka medde i niye.” Kadi in bene iye lok meno labongo akalakala mo. Bedo ka poyo wi kekeni ni icikke bot Jehovah me tic pire ki kwoni ducu bikonyi me diyo cwinyi. (Kwan Latitlok 5:4.) Ki lok ada, bedo ka lwodo lok i kom dyerewa pe gudo kit ma waneno kwede tic me pwony pa Lukricitayo keken ento gudo wa yo me kwowa mukene bene—ma i kine tye iye galowang. Lakwena Paulo onyuto ada pa lok meno bot Lukricitayo me karegi ca ni: ‘Dong ka wucamo cam nyo ka wumato mat, nyo gin ducu ma wutiyo, wutim jami ducu pi miyo deyo bot Lubanga.’—1 Jo Korint 10:31.\n5. I yo ma nining ma buk pa Lulevi 22:18-20 konyowa me niang lok me ciko dano ma tye i Jo Roma 12:1?\n5 Gin mo keken ma itimo i kwo kubbe ki woroni bot Jehovah. I waraga ma Paulo ocoyo bot jo Roma, en otiyo ki lok mo matek adada wek ada man omok i wi luye luwote. En obako doge botgi ni: “Wumine kenwu [dul komwu] macalo gitum makwo ma gityero bot Lubanga, gin maleng ma yomo cwiny Lubanga; ma en aye woro me cwinywu.” (Jo Roma 12:1) Komwa kwako tamwa, cwinywa, kacel ki kerowa. Jami magi ducu watiyo kwedgi me tic pi Lubanga. (Marako 12:30) Paulo oloko i kom tic ki tekowa ducu ni obedo dyere. Lokke meno obedo lok ma ciko dano. I te Cik pa Moses, Lubanga onongo dag gityer maraco. (Lulevi 22:18-20) I yo acel-lu, ka gityer pa Lakricitayo mo i yo me cwiny tye ki bal, ci Lubanga kwero woko. Man mono timme nining?\n6, 7. Lakricitayo romo balo kome nining, dok adwogine romo bedo ningo?\n6 Paulo ociko Lukricitayo ma i Roma ni: “Pe . . . wumi dul komwu mapat pat i timo bal.” Paulo bene owaco botgi ni ‘wunek tic me kom woko.’ (Jo Roma 6:12-14; 8:13) I waragane ma en kong ocoyo con, en onongo omiyo lanen mogo me kodi “tic me kom” magi. Ma dok i kom lubal, wakwano ni: ‘Doggi opong ki lok makec ma giceno ki dano acena.’ ‘Tyengi yot giringo kwede madwir ka neko dano.’ ‘Pe gineno gin ma miyo gilworo Lubanga.’ (Jo Roma 3:13-18) Lakricitayo weko kome doko gin marac ka ce en tiyo ki ‘dul kome’ me timo bal. Me labolle, i kare-ni ka Lakricitayo mo neno jami mogo macilo calo cal ma tugo miti macilo nyo neno tim mogo me gero i vidio akaka, en nongo tye ka miyo “[wange] timo bal” dok nongo tye ka balo kome. Woro mo keken ma en miyo bedo gityer ma pe leng dok ma Lubanga pe ye. (Nwoyo Cik 15:21; 1 Petero 1:14-16; 2 Petero 3:11) Yero galowang marac nongo dong okelo adwogi marac adada!\n7 Ada, jami ma Lakricitayo moni yero me galo wange kelo adwogi madit adada. Pi meno, wamito ni wayer galowang ma kelo deyo ento pe ma weko gityerwa bedo rac bot Lubanga. Kong dong wanenu kit ma waromo ngeyo kwede galowang maber ki ma pe ber-re.\n“WUKWER GIN MARAC”\n8, 9. (a) Galowang kiromo poko iye i dul adi? (b) Kit galowang ango ma wakwero, dok pingo?\n8 Galowang kiromo pokone i dul aryo. Me acel, aye galowang ma Lukricitayo omyero gukwer lajwac; ki mukenene-ni aye galowang ma Lukricitayo giromo nongone ni ber nyo pe ber. Kong dong wacaku ki neno me acelle-ni—galowang ma Lukricitayo omyero gukwer woko.\n9 Kit ma waneno i Dul me 1, galowang mukene nyutu tim mogo ma kikwero woko ka maleng i Baibul. Me labolle, tam kong i kom kabedo me Intanet kacel ki vidio mogo, yub me telebijon, ki wer mogo macilo nyo ma opong ki tim jokjok nyo cal maraco nyo ma loko i kom jami macilo calo tim tarwanggi-gu. Kit ma galowang maraco magi nyutu jami mogo me lewic ni ber kun nongo turo cik me Baibul-li, Lukricitayo omyero pe guyegi. (Tic pa Lukwena 15:28, 29; 1 Jo Korint 6:9, 10; Niyabo 21:8) Ka ikwero kodi galowang magi ma pe tye atir-ri, ci nongo inyutu bot Jehovah ni ada ‘ikwero gin marac’ dok kare ki kare ‘pe iye gin marac.’ Ka itimo meno, ci nongo itye ki ‘niye ma goba pe iye.’—Jo Roma 12:9; Jabuli 34:14; 1 Temceo 1:5.\n10. Kit tam ango ma pe ber ma lubbe ki galowang, dok pingo?\n10 Jo mukene giromo tamone ni neno galowang ma nyutu tim me tarwang ma donyo matut pe rac. Gitamo ni, ‘Aromo gira nenone i vidio nyo i telebijon, ento an pe abitimogi.’ Tam ma kit meno bwolo dano dok rac adada. (Kwan Jeremia 17:9.) Ka ce wagalo wangwa ki neno jami ma Jehovah dag, ci tika nongo ‘wakwero gin marac’? Ka wabedo ka neno, kwano, ki winyo jami maraco, ci biumo tamwa woko. (Jabuli 119:70; 1 Temceo 4:1, 2) Kwo ma kit meno twero gudo ngo ma watimo nyo kit ma waneno kwede tim me bal pa jo mukene.\n11. I yo ango ma buk pa Jo Galatia 6:7 oloko lok ada ma lubbe ki galowang?\n11 Man dong otyeko timme. Lukricitayo mukene gupoto i tim me tarwang pien gubedo ka galo wanggi ki neno jami maraco kare ducu. Gipwonye ki poto kong i peko kit ma kiwaco ni “gin ma dano ocoyo, en aye bene en bikayo.” (Jo Galatia 6:7) Ento watwero gwokke wek pe wapot i peko man. Ka ibedo ka pito tammi ki jami matir, ci ibikayo adwogi mabeco ki yomcwiny.—Nen bok ma wiye tye ni “ Kit Galowang Ango ma Myero An Ayer?” i pot karatac 67.\nKIT GALOWANG ANGO MA MYERO AN AYER?\nPwony: “Wukwer gin marac, wumok matek i kom gin maber.”—Jo Roma 12:9.\nLubanga mono cwinye bedo yom ka . . .\nlok ma awinyo i wer miyo keto tamma i kom jami mabeco bedo tek?—1 Jo Korint 6:9, 10.\nalubu lok ki tic mogo me caro caro pa jo ma i vidio ma ayero me nenogi?—Luka 6:40.\nayero tuko me vidio ma mito ni an atuk kaka ngat ma ger nyo calo latim tim tarwang?—Jabuli 11:5, 7.\ncik ma apwonyo kwede jo mukene pe obedo cik ma atiyo kwede me yero jami me galowang?—Jo Roma 2:21.\nMOKO TAM MA LUBBE KI CIK ME BAIBUL\n12. I yo ango ma buk pa Jo Galatia 6:5 kubbe kwede ki galowang, dok tira ango ma tye me konyo wan ki acel acel me moko tamwa?\n12 Kong dong wanenu dul me aryone-ni—galowang ma nyutu jami mogo ma pe kikwero nyo kiye atir atir i Lok pa Lubanga. I yero galowang magi, Lakricitayo acel acel myero omok tamme i kom gin ma en neno ni ber. (Kwan Jo Galatia 6:5.) Ento ka watye ka moko tam man, gin ma tirowa tye. Baibul tye ki pwony nyo ada ma pigi tego, ma konyowa me niang kit ma Jehovah tamo kwede. Ka ce walubu pwony magi, ci wabiniang ‘gin ducu ma Jehovah mito,’ ma man tye iye galowang.—Jo Epeco 5:17.\n13. Ngo ma biweko wagwokke ki i kom galowang ma pe yomo cwiny Jehovah?\n13 Waniang ni Lukricitayo ducu pe gitye ki niango marom me poko kin kit me kwo maber ki marac. (Jo Pilipi 1:9) Ento Lukricitayo giniang ni ka odok i lok kom galowang, miti pa dano tye mapatpat. Pi meno, omyero pe wabed ki gen ni Lukricitayo ducu bimoko tam marom. Kadi bed kit meno, ka ce waye ni cik pa Lubanga aye odor tamwa ki cwinywa, ci mitiwa me gwokke ki i kom galowang mogo ma pe yomo cwiny Jehovah bimedde.—Jabuli 119:11, 129; 1 Petero 2:16.\n14. (a) Gin ango ma myero watam pire ka watye ka yero galowang? (b) Waromo keto pi Ker-ri bedo me acel i kwowa nining?\n14 Ka itye ka yero galowang moni, tye gin acel ma pire tek ma omyero inen: cawani. Kadi bed ni jami ma tye ka kati ki i galowang-ngi tye maber, ento cawa ma itero iye nyutu gin ma in inongo ni pire tek-ki. Bot Lukricitayo, gin ma pire tek obedo jami me cwiny. (Kwan Matayo 6:33.) Ci dong, ngo ma iromo timone wek Ker-ri obed me acel i kwoni? Lakwena Paulo owaco ni: “Wugwokke maber i kwo ma wubedo kwede; pe wubed macalo jo ma kwiya piny, ento calo jo maryek. Kare ma tye myero iti kwede i yo maber.” (Jo Epeco 5:15, 16) Ada, dwoko piny cawa ma ibalo i galowang bimiyo ibedo ki kare me timo jami ma pigi tego nyo ‘gin maber makato’—tic ma kelo ber bedoni i yo me cwiny.—Jo Pilipi 1:10.\n15. Pingo omyero wabed ryek ka ce watye ka yero jami madok i kom galowang?\n15 Ka ce watye ka yero gin mo madok i kom galowang omyero pe wawek obed cok ki wang cor me gin marac. Man te lokke ngo? Tam i kom labol me nyig yat ca. Wek pe icam gin ma otop, pe ingolo en ka marac-ci keken ento ingolo wa kabedo murumo ngete ducu. I yo acel-lu, ber bene pe me cito cok ki ka marac i lok madok i kom galowang. Lakricitayo maryek pe gwokke ki i kom galowang ma turo cik me Baibul keken, ento gwokke bene ki i galowang ma poko ber-re ki rac-ce tek nyo ma orubbe ki jami macilo i yo me cwiny. (Carolok 4:25-27) Lubo tira ma tye i Lok pa Lubanga bikonyi me timo meno.\n“GIN DUCU MALENG”\nKeto cik pa Lubanga i tic i lok me yero galowang gwokowa ki i balo kwowa me cwiny\n16. (a) Waromo nyutune nining ni watye ki neno pa Jehovah ka odok i lok me kit? (b) I yo ango ma keto cik me Baibul i tic romo doko yo me kwoni?\n16 Ka ce gitye ka yero jami me galowang, Lukricitayo me ada kong gitamo i kom kit ma Jehovah neno kwede. Baibul nyutiwa kit ma Jehovah winyo kwede ki dok rwomme. Me labolle, Kabaka Solomon oryeyo jami mapol ma Jehovah dagi, calo “loko lok goba, jo ma gioyo remo pa jo ma pe ki bal. Dano ma cwinye opong ki yub me timo gin marac, ki jo ma giringo oyotoyot ka tiyo gin marac.” (Carolok 6:16-19) Kit ma Jehovah neno kwede jami myero ogud nenoni nining? Laco Jabuli ocuko cwinywa ni, ‘Wun jo ma wumaro Jehovah, wudag gin marac.’ (Jabuli 97:10) Kit ma iyero kwede jami me galowangi myero onyut ada ni in idag gin ma Jehovah dagi. (Jo Galatia 5:19-21) Nge ni jami ma itimo i mung, ento pe ma itimo i kin dano, nyutu nga ma in ibedo. (Jabuli 11:4; 16:8) Ka ce ada itye ki miti me kwo kwoni ducu ma lubbe ki kit pa dano ma Jehovah mito, ci pol kare ibiyero jami ma rwatte ki cik me Baibul. Timo meno bidoko yo me kwoni.—2 Jo Korint 3:18.\n17. Ma peya wayero galowang moni, lapeny mene ma myero wapenye kwede?\n17 Ngo mukene ma iromo timone wek ticci orwatte ki tam pa Jehovah ka itye ka yero galowang moni? Tam i kom lapeny calo, ‘Man mono bigudo kwona kacel ki watta ki Lubanga nining?’ Me labolle, ma peya imoko tammi me neno vidio moni, penye kekeni ni, ‘Jami ma tye i vidio-ni mono pe bimiyo cwinya bedo ka pida?’ Kong dong wanenu cik ma kiromo tic kwede i lok meno.\n18, 19. (a) I yo ango ma cik ma i Jo Pilipi 4:8 konyowa me moko ka ce jami ma wagalo ki wangwa tye maber? (b) Cik mene ma romo konyi me yero galowang mabeco? (Nen bene ngec ma tye i tere piny.)\n18 Cik acel ma pire tek tye i buk pa Jo Pilipi 4:8, ma wacci: ‘Wuket tamwu i kom lok macalo magi: gin ducu ma tye ada, gin ducu ma romo awora, gin ducu ma tye atir, gin ducu maleng, gin ducu ma mwonya, gin ducu ma dano pwoyo, ki gin mo maber makato, ma myero apaka.’ Paulo onongo pe tye ka lok i kom galowang, ento i kom lwodo lok i cwiny aye, ma myero ocung i kom jami ma yomo cwiny Lubanga. (Jabuli 19:14) Ento, lok pa Paulo-ni bene waromo tic kwede i kom galowang. I yo ma nining?\n19 Penye kekeni ni, ‘Tika vidio, wer, nyo yo me galowang mukene ma ayerogi-ni miyo wiya pong ki “gin ducu maleng”?’ Me labolle, i nge neno vidio moni, kit cal ango ma dong i wii kun doro tammi? Ka giber, pe gicilo, dok gimiyo iwinyo maber, ci nge ni gin ma igalo ki wangi-ni onongo tye maber. Ento, ka ce vidio ma ineno-ni weko ibedo ka tamo jami ma pe leng, ci galowangi meno onongo pe obedo leng, ento rac. (Matayo 12:33; Marako 7:20-23) Pingo? Pien bedo ka tamo i kom kwo macilo balo tam ma i cwinyi, weko cwinyi pe ngoli kop kakare ma lubbe ki ngecci me Baibul, dok romo balo watti ki Lubanga. (Jo Epeco 5:5; 1 Temceo 1:5, 19) Kit macalo kodi galowang magi kelo adwogi marac i komi-ni, mok tammi me gwokke ki i iye. * (Jo Roma 12:2) Bed calo laco Jabuli ma olego ni: “Pe iwek abed ka neno jami atata ma konygi pe.”—Jabuli 119:37.\nMa peya Lukricitayo guyero galowang moni, omyero kong gupenye kekengi ni\nMan bigudo watta ki Lubanga nining?\nMan bigudo an nining?\nMan bigudo jo mukene nining?\nPAR BENE PI JO MUKENE\n20, 21. I yo ango ma 1 Jo Korint 10:23, 24 kubbe kwede ki yero galowang maber?\n20 Paulo oloko i kom cik acel ma pire tek ma myero watam pire ka watye ka moko tamwa i lok ma mako kwowa. En owacci: “Atwero timo jami ducu [nyo jami ducu cik ye], ento pe jami ducu dongo niye pa dano. Dano pe olub gin ma konyo en keken, ento myero olub gin ma konyo lawote bene.” (1 Jo Korint 10:23, 24) Cik meno kubbe ki yero galowang maber nining? Omyero ipenye kekeni ni, ‘Galowang ma an ayero mono gudu jo mukene nining?’\n21 Cwiny ma ngoli kop romo ye ki in me nongo mit pa galowang mogo ma nongo ineno ni ‘cik ye.’ Ento, ka ineno ni jo mukene cwinygi goro ma miyo pe gineno maber, ci iromo wekone woko. Pingo? Pien nongo pe imito ni ‘itim bal bot utmegini’ nyo itim bal “i kom Kricito,” kit ma Paulo otito kwede, pien nongo iweko bedo tek tutwal bot luye luwoti me gwoko gennegi bot Lubanga. Nongo lok ni: ‘Pe wubal cwiny jo mukene,’ bedo i cwinyi. (1 Jo Korint 8:12; 10:32) Lukricitayo me ada i kare-ni gilubu tira ma Paulo omiyo-ni kun gigwokke ki i galowang ma twero bedo ni ‘cik ye’ ento pe “dongo niye.”—Jo Roma 14:1; 15:1.\n22. Pingo Lukricitayo giweko ngat man lubo tamme i lok ma kwako dano acel acel?\n22 Tye bene gin mukene ma lubbe ki timo gin ma konyo jo mukene. Lakricitayo ma cwinye pide kato pa jo mukene pe myero odi jo ducu ma i kacokke me lubo tamme i ngolo galowang moni ni en aye ber. Ka otimo kumeno, ci en nongo bedo calo ladwo mutoka mo ma tye ka dwoyo mutoka i gudu madit, ma diyo ludwo mutoka luwote ma gitiyo ki gudu acel-li me ngwec i cipid ma mege-ni. Tim ma kit meno nyutu goro wic. Pi mar pa Lukricitayo, ngat mo ma cwinye ngole kop kato pa jo mukene myero owor luye luwote ma nenogi pokke woko ki mege i lok me galowang kun nongo nenone pud tye i wang cik pa Lukricitayo. Meno weko ‘jo ducu gingeyo mwolo ma en tye kwede.’—Jo Pilipi 4:5; Latitlok 7:16.\n23. Ngo ma iromo timone wek iyer galowang matir?\n23 Wiye wiye, i yo ango ma iromo nenone ni iyero galowang maber? Kwer kit galowang mo keken ma nyutu tim tarwang ma donyo matut dok kelo lewic, ma kikwero ka maleng i Lok pa Lubanga. Lub pwony me Baibul ma iromo tic kwedgi i lok madok i kom galowang mogo ma pe kiloko i komgi atir atir i Baibul. Gwokke ki i galowang ma romo weko cwinyi bedo ka pidi, dok iwek galowang ma jo mukene guromo neno ni pe ber, tutwalle luye luwotwa. Walego ni tam ma imoko okel deyo bot Lubanga kun gwoki kacel ki jo ma i odi me bedo i marre.\n^ para. 19 Cik mukene mapol ma lubbe ki lok me galowang nonge i buk pa Carolok 3:31; 13:20; Jo Epeco 5:3, 4; ki Jo Kolocai 3:5, 8, 20.


2 Luker 21 ACO85 - Manace ocamo ker ma mwaka me ditte - Bible Search\n2 Luker 20 2 Luker 22\n2 Luker 21\nLoc pa Manace\n(2 Tek 33.1-20)\n1Manace ocamo ker ma mwaka me ditte romo apar wiye aryo, ci obedo ka loc ki i Jerucalem pi mwaka pyerabic wiye abic. Nyiŋ minne Kepjiba. 2-Manace obedo ka tiyo gin ma nen marac i wan Rwot, kun lubo kwede tim me kwer pa rok ducu ma Rwot yam oryemogi woko ki i nyim jo Icrael. 3En dok oroco waŋ jogi ma i wi godi, ogero odoco ka ma yam wonne Kejekia ojwerogi woko-ni. Ogero keno tyer pa Baal, ka dok ocomo yat pi woro jok ma dako ma gilwoŋo Acera, kit ma yam Akab kabaka me Icrael otiyo-ni, ocako woro mony ma i polo ducu, kun tiyo botgi. 4-Dok ocano lwak keno tyer i ot pa Rwot, ka ma yam Rwot owacci, “Abiketo nyina bedo i Jerucalem.” 5Ka dok ocano lwak keno tyer pa mony ma i polo ducu i dyekal aryo me ot pa Rwot. 6Ocako wano wode ki mac me gityer, obedo ka tyet ki ajaa ki ŋiyo i dyel-gu, kun tiyo ki lukor tipo-gu ki megi jogi. Obedo ka tiyo kit tim mapol ma nen marac i wan Rwot, kun miyo kiniga mako Rwot. 7-Ka dok omiyo gipayo cal Acera ma jok ma dako-ni, ocibo i ot ma yam Rwot owaco i kome bot Daudi ki wode Solomon ni, “I ot man, ki i Jerucalem, ma yam ayero ki i kin kaka ma i Icrael ducu, abiketo nyiŋa bedo iye matwal. 8Pe doŋ abimiyo tyen jo Icrael bedo ka wirre woko i ŋe lobo ma yam amiyo bot kwarigi-ni, tekke gibigwokke gilubo kit lok ducu ma atyeko cikogi kwede, kun gilubo cik ducu ma yam laticca Moses ocikogi kwede.” 9Ento pe yam guwinyo, dok Manace obitogi omiyo gubedo ka timo gin marac, makato lurok ma Rwot yam ojwerogi woko ki i nyim jo Icrael.\n10Rwot ocako lok ki i dog lunebi ma luticce kun waco ni, 11“Pien Manace kabaka me Juda obedo ka timo tim magi me kwer, kun timo tim maraco makato ma yam jo Amor ma gukwono nyime gubedo ka tiyone, dok omiyo jo Juda bene gubalo pi woro lwak cal lubaŋane; 12pienno Rwot Lubaŋa pa Icrael owaco kuman ni, Nen, abikelo gin marac i kom Jerucalem ki i kom Juda ma bimwoco it ŋat acel acel ma biwinyo rwone. 13Dok abiryeyo tol i kom Jerucalem ma rom ki tol ma yam apimo kwede Camaria, abiporo ki birigi* ma yam aporo kwede ot pa Akab; dok abijwayo Jerucalem kit ma dano jwayo ki caani-ni, kun jwayo kome ka dok ryebo iye umo woko piny. 14Abibolo jona mudoŋ-ŋi woko ma gin aye lwakka, ci amiyogi woko i i ciŋ lumerokgi. Gibidoko ginayaka ma lumerokgi giyako, 15pien gubedo ka tiyo gin ma nen marac i waŋa, kun gimiyo kiniga bedo ka maka nia wa i kare ma kwarigi oa kwede i Ejipt nio kwede wa onyoo.”\n16Ento Manace obedo ka oyo remo pa jo mapol ma pe gitye ki bal mo, nio ka oromo i Jerucalem woko tuŋŋi ki tuŋŋi, ka dok gimedo iye bal ma omiyo jo Juda gubalo, mumi yo gin bene gubedo ka tiyo gin ma nen marac waŋ Rwot.\n17Lok kom Manace mudoŋŋe ducu, ki gin ducu ma yam otiyo, ki bal ma otiyo, gityeko coyone i buk me Tekwaro pa Luker me Juda. 18Manace oto, oywe kacel ki kwarine, ci giyiko i poto ma i ŋet ode, i poto pa Uja; wode Amon aye oleyo ka tyene.\n(2 Tek 33.2-25)\n19Amon ocamo ker ma mwaka me ditte pyeraryo wiye aryo, ci obedo ka loc ki i Jerucalem pi mwaka aryo. Nyiŋ minne Meculemet ma nya pa Karuj, dano me Jotba. 20Amon obedo ka tiyo gin ma nen marac i waŋ Rwot, kit macalo wonne Manace obedo ka tiyo. 21Obedo ka lubo kit pa wonne ducu, kun tiyo bot cal lubaŋa-gu ma yam wonne otiyo botgi, kun worogi bene. 22En obwoto Rwot, Lubaŋa pa kwarine woko, pe obedo ka lubo kit pa Rwot. 23Lutic pa Amon gupiro lok i kome, ci guneko en woko i ode. 24Ento lwak ma i lobo guneko jo ducu ma gupiro lok i kom kabaka Amon ci gin lwak me lobo-nu guketo wode Yocia me bedo kabaka ma kakare. 25Lok kom Amon mudoŋŋe ducu ki gin ma yam otiyo ducu gityeko coyone i buk me Tekwaro pa Luker me Juda. 26Giyike i lyel ma i poto pa Uja; wode Yocia oleyo ka tyene.


Wuket Parwu Ducu i Kom Jehovah—1 Petero 5:17 | Pwony me Anyama\n“Wuket parwu ducu i kome [Jehovah], pien en tamo piwu.”—1 PET. 5:7.\nWER: 60, 23\nTIKA ITWERO TITONE?\nLok pa Lubanga twero jwiko parwa nining?\nItwero nongo “kuc pa Lubanga” nining?\nKacokke twero konyi nining me jwiko par?\n1, 2. (a) Pingo pe myero wabed ki ur ka watye ki par? (Nen cal ma i pot karatac man.) (b) Gin ango ma wabinyamo i pwony man?\nWAKWO i kare ma kwo tek adada. Catan Larac-ci cwinye kec adada dok “tye ka wirre macalo labwor ma kok, kun yenyo dano me amwoda.” (1 Pet. 5:8; Yabo 12:17) Pi meno, pe tye me ur ka wa wan macalo lutic pa Lubanga bene wabedo ki par i kare mogo. Lutic pa Jehovah i kare macon, calo Kabaka Daudi bene i kare mogo gubedo ki ‘arem i cwinygi.’ (Jab. 13:2) Wii opo ni lakwena Paulo bene obedo ki ‘par pi jo muye Kricito i kabedo mapatpat ducu.’ (2 Kor. 11:28) Ento ngo ma watwero timone ka par obwoyowa woko?\n2 Wonwa ma lamar me polo okonyo luticce i kare macon, dok i kare-ni en bene twero konyowa me nongo kwe cwiny mo olo to ki i peko nyo par ma watye kwede. Baibul cuko cwinywa ni: “Wuket parwu ducu i kome, pien en tamo piwu.” (1 Pet. 5:7) Ento itwero timo meno nining? Kong dong wanen yo angwen i kit ma itwero timone kwede—lega ki cwinyi ducu, kwano Lok pa Lubanga ki lwodo lok i kom gin ma ikwano, ki dong tito kit ma iwinyo kwede bot ngat mo ma igeno. Ka watye ka nyamo yo angwen magi, ngi kabedo mene i kwoni ma imito timo iye alokaloka.\n“WUKET PARWU DUCU I KOM” JEHOVAH\n3. Itwero ‘kelo pekoni ducu bot Jehovah’ i lega nining?\n3 Yo me acel aye me lega bot Jehovah ki cwinywa ducu. Ka itye ka kemme ki gin mo keken ma weko ibedo ki par, yab cwinyi bot Woru me amara me polo. Daudi olego Jehovah ni: “Cik iti iwiny legana, ai Lubanga.” Dok i jabuli acel-lu, en owaco ni: “Kel, pekoni ducu bot Rwot [Jehovah] ci en bikonyi.” (Jab. 55:1, 22) Ka dong itimo jami ducu ma itwero me cobo pekoni, lega ki cwinyi ducu bikonyi loyo bedo ki par. Ento lega twero konyi nining wek pe ibed ki tam kacel ki par mapol?—Jab. 94:18, 19.\n4. Pingo lega pire tek adada ka watye ki par?\n4 Kwan Jo Pilipi 4:6, 7. Jehovah twero winyowa ka wabako dogwa bote teretere dok ki cwinywa ducu. Man timme nining? En miniwa cwiny ma opye mot dok weko pe wabedo ki par. Jo mapol gitwero moko meno ma lubbe ki jami mutimme i komgi. Maka bedo ki par kacel ki lworo mapol, Lubanga ominigi cwiny ma opye mot ki dok kuc i yo ma dano pe twero niang iye. Gin ma kumeno bene twero timme i komi. Pi meno, “kuc pa Lubanga” twero konyi me loyo kit peko mo keken ma nongo itye kwede. Dok itwero geno cikke pa Jehovah ni: “Cwinyi pe opoti [pe ibed ki par], pien an Lubangani; abimiyi tek, dok abikonyi.”—Ic. 41:10.\nLOK PA LUBANGA WEKO WABEDO KI KUC I CWINYWA\n5. Lok pa Lubanga twero kelo kuc i cwinywa nining?\n5 Yo me aryo me bedo ki kuc i cwinywa aye me kwano Baibul ki lwodo lok i kom gin ma wakwano. Pingo man pire tek? Baibul tye ki tira ma twero konyowa me gwokke ki i gin ma keliwa par, me jwiko par, ki dong me lweny ki par. Lok pa Lubanga tye me kony dok kweyo cwiny pien tye ki lok me ryeko ma a ki bot Lacwecwa kikomwa. Ka ilwodo lok i kom tam pa Lubanga—dyeceng ki dyewor—kun bene itamo i kom kit ma itwero keto kwede tira me Baibul i tic, ci ijing matek adada. Jehovah onyuto wat ma tye i kin kwano Lokke ki ‘bedo oteka ma cwinye nwang,’ ma ‘kome pe myel, ki dok ma cwinye pe ryangnge.’—Yoc. 1:7-9.\n6. Adwogi maber ango ma watwero nongo ki i lok pa Yecu?\n6 Wanongo lok me kwe cwiny ma Yecu owaco i Lok pa Lubanga. Lokke kacel ki pwonye okelo kwe cwiny bot jo ma winye. Jo mapol gubino bote pien en onongo kweyo cwiny jo ma cwinygi cwer, jingo jo ma goro ki dok cuko cwiny jo ma cwinygi otur. (Kwan Matayo 11:28-30.) En onongo paro pi miti pa jo mukene i yo me cwiny ki me kom ki bene kit ma giwinyo kwede. (Mar. 6:30-32) Yecu ocikke me miyo kony wa i kare-ni bene. Yecu bene pud twero konyi kit ma okonyo kwede lukwena ma en obedo ka wot kacel kwedgi. Pe mitte ni ibed kacel ki Yecu wek inong kony ki bote. Macalo Kabaka me polo, Yecu pud paro piwa. Pi meno, ka itye ki par, en twero ‘konyi’ dok “i kare ma mitte” kikome. Ki lok ada, Yecu twero konyi me lweny ki par kun miyo ibedo ki gen dok ma cwinyi tek.—Ibru 2:17, 18; 4:16.\nNYIG MANYAK PI CWINY MALENG\n7. Gin ango ma Lubanga bitimo ka walege pi cwiny maleng?\n7 Yecu ocikke ni Wonwa me polo bimiyo cwiny maleng bot jo ma lege. (Luka 11:10-13) Man miniwa yo me adek me jwiko par—nyig manyak pi cwiny maleng. Nyig magi manyak pi teko pa Lubanga-ni nyuto kit ma Lubanga won twer ducu tye kwede. (Kwan Jo Galatia 5:22, 23; Kol. 3:10) Ka itye ka dongo nyig magi manyak pi cwiny maleng-ngi, ci watti ki jo mukene bene biyubbe bedo maber. Pi meno, ibineno ni jami mapol ma kelo par bibedo pe. Tam kong manok i kom kit ma nyig manyak pi cwiny maleng bikonyi kwede.\n8-12. Nyig manyak pi cwiny maleng twero konyi me lweny ki par nyo me jukone nining?\n8 “Mar, yomcwiny, kuc.” Ka itutte me tero jo mukene ki woro, ci bibedo yot boti me lweny ki par. Man twere nining? Ka inyuto mar me omego kacel ki woro, ci ibigwokke ki i jami ma twero keli par.—Rom 12:10.\n9 “Diyo cwiny, kica, ber.” Ibikelo kuc ka ilubo tira man ni: “Wubed jo ma lukica ki cwiny maber; dano acel acel omyero otim ber bot lawote. Wutim kica i kinwu kekenwu ki luwotwu i kom balwu.” (Ep. 4:32) Ka itimo meno, ibigwokke ki i gin ma twero kelo par. Dok bene itwero lweny ki peko mo keken ma bino pi roc ma watye kwede.\n10 “Gen.” I kare-ni, par pol kare bino pi bedo ki tam pi cente ki jami me kom. (Car. 18:11) Bedo ki gen ni Jehovah paro piwa twero konyowa me juko par. Man twere nining? Itwero juko par mapol ka ilubo tira ma lakwena Paulo ocoyo ni “jami ma wutye kwede myero oromwu.” Paulo omedde ni: “Pien Lubanga yam oloko ni, ‘Pe abiboli, pe abibwoti ata.’ En meno gin mumiyo cwinywa tek, kun wawaco ni, ‘Rwot [Jehovah] en lakony mera, pe abibedo ki lworo; ngo kono ma dano twero timo i koma?’”—Ibru 13:5, 6.\n11 “Mwolo, gwokke ken.” Tam kong i kom gin maber ma twero timme ka inyako nyig man. Pi meno, ibigwoko ki i timo jami ma twero keli par, dok bene ibinongo adwogi maber ka iweko “keccwiny ducu, ki wang-ic ki kiniga, da i wi dano mukene, yet.”—Ep. 4:31.\n12 Mitte ni ibed ki cwiny me mwolo wek imine “i te twero pa Lubanga” dok ‘iket parri ducu i kome.’ (1 Pet. 5:6, 7) Ento ka idongo cwiny me mwolo, ci ibinongo cwak ki kony pa Lubanga. (Mik. 6:8) Ka ingeyo kero ki goroni, ci pe ibibedo ki par ma okato kare woko, pien nongo ibibedo ka jenge i kom Lubanga.\n“PE WUBED KI PAR MAPOL”\n13. Ngo ma onongo Yecu tye ka wacone i kare ma owaco ni: “Pe wubed ki par mapol”?\n13 I Matayo 6:34 (kwan), wanongo tam ma Yecu omiyo ni: “Pe wubed ki par mapol.” Twero nen calo tek adada me keto tam meno i tic. Ngo ma onongo Yecu tye ka wacone i kare ma owaco ni: “Pe wubed ki par mapol”? Ngene kene ni en onongo pe tye ka wacone ni lutic pa Lubanga gibibedo labongo par mo i kwogi i kare mogo; dong waneno gin ma Daudi gin ki Paulo guwaco madok i kom lok man. Ento Yecu onongo tye ka konyo lupwonnyene wek guniang ni bedo ki par ma pe opore nyo mukato kare woko pe twero cobo peko mo. Nino acel acel tye ki pekone, pi meno Lakricitayo myero pe omed par mukene pi gin mukato nyo ma tye anyim i kom par me nino meno. Itwero jwiko par nining ka ilubo tam pa Yecu-ni?\nYo ma Twero Konyi me Jwiko Par\nKet jami ma pigi tek loyo obed mukwongo.\nJO PILIPI 1:10, 11\nBed ki neno mupore.\nLATIT LOK 7:16\nNong cawa me bedo ka ma oling mot nino ducu.\nNong mit pa ginacweya pa Jehovah.\nJABULI 104:24, 25\nBed ngat ma maro nyero.\nNongo cawa me ryeyo le.\n1 TEMCEO 4:8\nNong yweyo muromo.\n14. Itwero lweny ki par pi gin mutimme i kare mukato angec nining?\n14 Par mogo bino pi jami ma ngat moni otimo con nyo pi balle. Romo bedo ni cwinye tye ka pidde pi gin ma otimo i kare mukato angec, nyo bene mwaki mogo mapol mukato angec. I kare mogo, Kabaka Daudi owinyo calo ‘Balle dong oketo kome woko.’ En owaco ni: “Acur pien atye ki remcwiny madwong twatwal.” (Jab. 38:3, 4, 8, 18) I kare meno, gin ango ma onongo myero Daudi otim? Gin ango me en otimo? En oketo genne i kom kica Jehovah ki dok ni en weko bal pa dano. En owaco ki tek cwiny ni: “Dano ma dong giweko balle tye ki gum [yomcwiny].”—Kwan Jabuli 32:1-3, 5.\n15. (a) Pingo pe myero ibed ki par i kom gin ma twero timme i kwoni i kare-ni? (b) Gin ango ma itwero timone me jwiko par? (Nen bok ma wiye tye ni “ Yo ma Twero Konyi me Jwiko Par.”)\n15 I kare mogo, itwero bedo ki par pi gin ma twero timme i kwoni. Me labolle, i kare ma Daudi coyo Jabuli 55, en onongo tye ki lworo ni kibineko woko. (Jab. 55:2-5) Kadi bed kumeno, en pe oye ni par otur gen ma etye kwede i kom Jehovah. Daudi olego matek pi pekone, ento en bene oniang kit ma pire tek kwede me timo gin mo keken ma etwero me lweny ki pekone. (2 Cam. 15:30-34) Nong pwony ki bot Daudi. Ma ka ye ni par onuri kwicikwici, temme ki tekki me lweny kwede ci dong iwek jami ducu i cing Jehovah.\n16. Te lok me nying Lubanga twero jingo niyeni nining?\n16 Par ma tere pe twero bino ka Lukricitayo bedo ka tam i kom peko ma twero timme i anyim. Kadi bed kumeno, pe mitte ni iwek par onuri kwicikwici pi gin mo ma pe ingeyo. Pingo? Pien pol kare pe twero timme marac kit ma onongo watamo ni twero timme kwede-ni. Medo i kom meno, pe tye gin mo ma twero loyo Lubanga ma ibolo parri bote-ni. Nyinge bene gonye ni “En Miyo Timme.” (Nia 3:14) Te lok me nying man jingo cwinywa ni Lubanga tye ki kero me neno ni yubbe pi luticce ocobbe kakare. Itwero bedo labongo akalakala mo ni Lubanga bimiyo mot bot luticce ma lugen ki dok me konyogi me lweny ki par pi gin mutimme angec, gin ma tye ka timme i kare-ni, ki dong gin ma twero timme i anyim.\nTIT LOK DUCU MA I CWINYI\n17, 18. Tito lok ma i cwinyi twero konyi me lweny ki par nining?\n17 Yo me angwen ma twero konyi me lweny ki par aye me tito lokke bot jo mukene, tit kit ma iwinyo kwede bot ngat ma igeno. Luoti, laremi macok, nyo laelda me kacokke twero konyi me bedo ki neno matir i kom par ma itye kwede. “Par mapol gengo dano me bedo ki yomcwiny, lok maber me kica aye romo kweyo cwinye.” (Car. 12:25) Tito lok ma i cwinyi ducu ka maleng twero konyi me niang ki dong me lweny ki par. Baibul wacciwa ni: “Yub mo ma giyubo labongo nongo tam muromo pe twero cobbe maber, dong yub ma giyubo ma kong gipenyo tam bot jo mapol cobbe kakare.”—Car. 15:22.\n18 Jehovah bene konyo Lukricitayo me lweny ki par kun tiyo ki cokke ma bedo cabit ducu. Ki i cokke, iribbe ki luye luwoti ma gitamo piri dok ma gicuko cwinygi i kingi kekengi. (Ibru 10:24, 25) Dok ka ‘wakonnye lawangacel’ ci man mini teko i yo me cwiny dok weko bedo yot boti me lweny ki par.—Rom. 1:12.\nWATTI KI LUBANGA—OBEDO TEKONI MADIT LOYO\n19. Pingo itwero bedo ki gen ni bedo ki wat maber ki Lubanga jingo cwinyi?\n19 Nen kong kit ma laelda mo i Canada oniang kwede kit ma pire tek kwede me tito par ducu ma i cwinye bot Jehovah. En onongo tiyo macalo lapwony ki lami tam, dok tic man onongo weko en ol adada, ki bene onongo tye ki peko me yot kom ma weko en bedo ki par. En olwenyo ki peko man nining? En owaco ni: “Ma dong pire tek loyo, anongo ni tute matek me bedo ki wat maber ki Jehovah omina kero me lweny ki peko kacel ki par. Kony pa lurem ma gigenne kacel ki omegiwa me kacokke pire tek adada i kare me peko. Atito kit ma awinyo kwede ka maleng bot dakona. Luelda luwota kacel ki laneno me adwol bene gukonya adada me bedo ki neno matir. Anongo bene kony me yotkom, aloko kit ma atiyo kwede ki cawana, ki dok akwanyo cawa me yweyo ki tuku me ryeyo ler. Motmot, acako winyo alokaloka. Ka pe tye gin mo ma atwero timone i kom peko moni, onongo aweko jami ducu i cing Jehovah.”\n20. (a) Watwero miyo pekowa ducu bot Lubanga nining? (b) Gin ango ma wabinyamo i pwony ma lubo man\n20 Me titone wiye wiye, waniang pingo pire tek me tito par ma i cwinywa ducu bot Lubanga i lega, kwano ki dok lwodo Lokke. Waniang bene kit ma pire tek kwede me dongo nyig manyak pi cwiny maleng, tito kit ma wawinyo kwede bot ngat ma wageno, ki dong nongo teko ki i cokke kacel ki bot Lukricitayo luwotwa. I pwony ma lubu man, wabimedde ki nyamo kit ma Jehovah gwokowa kwede kun miniwa gen me nongo mot.—Ibru 11:6.


Nwoyo Cik 2 ACO85 - “Yam walokke, wawoto i tim, i yo ma - Bible Search\nNwoyo Cik 1 Nwoyo Cik 3\nNwoyo Cik 2\nKare ma jo Icrael guri kwede i dye tim\n1-“Yam walokke, wawoto i tim, i yo ma dok tuŋ Nam Makwar, kit macalo Rwot ocika; ci wabedo ka rabo ŋet lobo godi me Ceir pi mwaka mapol. 2Ka dok Rwot owacca ni, 3‘Wubedo ka rabo ŋet lobo godi man kare malac, doŋ oromowu; wulokke wudok yo tuŋ acam. 4-Ci icik lwak ni, Wun doŋ wucok ka wok ki i lobo pa utmegiwu likwayo pa Ecau ma gibedo i Ceir, ci gibibedo ki lworo i komwu. Myero wugwokke mada, 5pe wucak lweny i komgi, pien pe abimiyowu dul lobogi mo, pe kadi ma tyenwu romo cuŋ iye, pien atyeko miyo lobo godi me Ceir bot Ecau obed mere. 6Wubiwilo cam botgi ki lim wek wucam; dok pii amatawu bene wubiwilo botgi ki limo 7Pien Rwot Lubaŋawu obedo ka miyowu gum i kom tic ducu ma ciŋwu otiyo; en ŋeyo kit ma wuwok wukato kwede i dye tim man malac-ci. Rwot Lubaŋawu obedo kwedwu i lwak mwaka man ducu pyeraŋwen-ni, ma can gin mo pe omakowu.’ 8Mumiyo wacito waa ki ka ŋet utmegiwa likwayo pa Ecau ma gibedo i Ceir, kun walubo yo me Araba mua ki i Elat ki Ejiongeber.\n“Ci walokke, wacito i yo ma kemo tuŋ tim me Moab. 9-Ka Rwot dok owacca ni, ‘Pe icit magwa i kom jo Moab, pe icak lweny i komgi, pien pe abimiyi dul lobogi mo obed mewu, pien atyeko miyo Ar bot likwayo pa Lot obed megi.’ 10(Yam jo Emim aye gukwoŋo bedo kunnu; gin rok madit, gipol bene, jo maboco macalo jo Anak. 11Jo man gikwanogi i kin jo Repaim bene macalo jo Anak, ento jo Moab lwoŋogi ni jo Emim. 12Ki jo Kori bene yam gukwoŋo bedo i Ceir, ento likwayo pa Ecau aye gucamo lobogi, gutyekogi woko liweŋ ki i nyimgi, guleyo kabedogi, macalo jo Icrael gutimo ki lobo ma odoko megi, ma Rwot omiyogi-ni.) 13‘Doŋ wua malo kombeddi, wuŋol nota ora me Jered.’ Kit meno yam wacito, waŋolo nota ora me Jered. 14-Nia i kare ma waa ki i Kadec-barnea nio ka waŋolo nota ora me Jered onoŋo oromo mwaka pyeradek wiye aboro, nio kwede i kare ma yalwak meno ducu, ma en aye jo ma lulweny, doŋ guto gutum woko ki i gony, kit ma yam Rwot okwoŋo kwede kwoŋ i komgi-ni. 15Pien onoŋo yam ciŋ Rwot tye i komgi likiŋ pi tyekogi woko ki i gony, nio ka gutum woko ducu.\n16“Kit meno ka yam jo ducu ma lulweny guto gutum woko ki i kin lwak, 17ci Rwot owacca ni, 18‘Tin doŋ ibikato ki i waŋ lobo Moab kun iwok ki i Ar. 19-Ka doŋ inyiko cok i nyim likwayo pa Ammon, pe icit magwa i komgi, pe icak lweny i komgi, pien pe abimiyi dul lobo mo pa jo Ammon obed mewu, pien atyeko miyone woko bot likwayo pa Lot obed megi.’ 20(Meno bene gilwoŋo ni lobo pa jo Repaim. Jo Repaim aye yam gukwoŋo bedo kenyo, ento jo Ammon lwoŋogi ni jo Jamjummim. 21Gin yam gubedo rok madit, ma gipol bene, giboco macalo jo Anak; ento Rwot otyekogi woko liweŋ ki i nyimgi, ci jo Ammon gucamo lobogi, guleyo kabedogi, 22kit ma yam Rwot otimo pi likwayo pa Ecau ma gibedo i Ceir, i kare ma otyeko jo Kori woko ki i nyimgi, ci likwayo pa Ecau gucamo lobogi, guleyo kabedogi, pud gibedo iye wa tin. 23Dok jo Avi bene ma yam gubedo i gaŋgi matino nio wa i Gaja, jo Kaptor aye, ma yam gubino gua ki i Kaptor, gucamo lobogi, guleyo kabedogi.) 24‘Wua malo, wucak wot, wucit wuŋol nota me Amon. Nen, atyeko miyo Cikon i ciŋwu, ma en aye dano me Amor, kabaka me Kecbon, kacel ki lobone; wucak camone, ma wucako doŋ lweny i kome. 25Tin abicako keto atiba ki lworo piwu i kom rok ma tye piny i te polo ducu. Ka giwinyo lok i komwu, komgi bimyel, gibinyonne woko piwu matek.’\nJo Icrael guloyo Gikon\n26“Mumiyo acwalo lukwena nia ki i tim me Kedemot bot Cikon kabaka me Kecbon ki lok me kuc, kun awacce ni, 27‘Ber iwek awok akat ki i loboni; abicito alubo gudo keken, pe Abiŋak adok yo tuŋ acuc nyo tuŋ acam. 28Ibicatta cam me acama ma awilo ki lim, dok ibimiya pii bene me amata ma awilo ki lim. Wek awok akat ki tyena keken, 29kit macalo likwayo pa Ecau ma gibedo i Ceir, ki jo Moab ma gibedo i Ar yam gutimo, nio ka aŋolo Jordan akato wa i lobo ma Rwot Lubaŋawa bimiyowa.’ 30Ento Cikon kabaka me Kecbon pe oye ni wawok ki i lobone; pien Rwot Lubaŋawu omiyo cwinye obedo tek ki adunone obedo nwaŋ, wek emi en i ciŋwu, macalo otimme-ni. 31Ci Rwot owacca ni, ‘Nen, doŋ acako miyo Cikon ki lobone i ciŋi: cak doŋ camone wek wule lobone obed mewu.’ 32Ka dok Cikon ocorre obino i komwa, en ki lwakke ducu ka lweny i Jakaj. 33Ci Rwot Lubaŋawa omiyo en i cidwa, waloyo en ki awobene ki lwakke ducu. 34I kare meno wamayo gaŋine madito ducu, wajwerogi woko liweŋ, co wa ki mon ki litino, pe waweko ŋat mo odoŋ. 35Watero lim makwo keken wayako odoko mewa, kacel ki jami ma wayako ki i gaŋi ma wamayogi-ni. 36Nia ki i Aroer ma tye i dog nota me Amon, ki nia ki i gaŋ ma tye i nota nio wa i Gilead, pe onen gaŋ mo ma gigero ma malo twatwal ma mayone oloyowa; Rwot Lubaŋawa omiyogi ducu i ciŋwa. 37Lobo pa likwayo pa Ammon keken yam pe wunyiko cok kwede, en aye lobo ducu ma i dog kulu Jabok, ki gaŋi ma i lobo godi, ki ka ma Rwot Lubaŋawa ojukowa pire-ni ducu.


1 Luker 16 ACO85 - Lok pa Rwot obino bot Yeko wod pa - Bible Search\n1 Luker 15 1 Luker 17\n1 Luker 16\n1Lok pa Rwot obino bot Yeko wod pa Kanani ma lokke okemo kom Baaca, kun wacci, 2“I kare ma apilo wii aketi kwede i dit, ma kun akwanyi ki i apwa ci aketi ibedo latel wi jona jo Icrael, icako lubo kit pa Jeroboam, imiyo jona jo Icrael bene gudoko lubalo, mumiyo kiniga omaka pi balgi ducu. 3Nen ba, abiyweyo in Baaca woko liweŋ ki jo me odi ducu, dok abimiyo odi bedo calo ot pa Jeroboam wod pa Nebat. 4Danoni ducu ma gibito i gaŋ, gwogi aye bimwodo komgi, ento dano ma gibito i dye tim ata, winyo aye bicamogi.”\n5Lok kom Baaca mudoŋŋe ducu, ki gin ma en otiyo, ki tekke, gityeko coyone i buk me Tekwaro pa Luker me Icrael. 6Baaca oto, oywe kacel ki kwarine, ci giyike i Tiŋa. Ela ma wode aye oleyo ka tyene.\n7Lok pa Rwot obino bot lanebi Yeko wod pa Kanani ma okemo Baaca ki jo ma i ode pi lok aryo, pi gin ma otimo ma nen marac i wan Rwot, kun orruyo kmiga omako Rwot i kome pi gin ma otiyo ma rom ki tim pa jo me ot pa Jeroboam, ento doki pien oneko jo me ot pa Jeroboam woko ducu.\nLoc pa Ela kabaka me Icrael\n8I mwaka ma pyeraryo wiye abicel me loc pa Aca kabaka me Juda en aye Ela wod pa Baaca ocako loyo iye jo Icrael ki i Tiŋa, ci obedo ka loc pi mwaka aryo. 9Ento laticce Jimri, ma ladit ma loyo nucu gadigadi lwennye, opiro lok i kome. I kare ma Ela tye i Tiŋa en obedo ka mat ci omer woko i ot pa Aŋa ma lalo jami ma i ode ma i Tiŋa. 10Jimri odonyo i ot, ocobo Ela otugi neko woko cut, i mwaka me pyeraryo wi ye abiro me loc pa Aca kabaka me Juda, ci Jimri oleyo ka tyene.\n11Ka Jimri ocako loyo lobo, tekke obedo i wi komkerre, ci otugi neko jo me ot pa Baaca woko liweŋ; pe oweko latin laco mo makwo ma i doggolagi, kadi wa i kin lureme. 12Jimri oneko jo me ot pa Baaca otyeko woko ducu kit meno, kit ma lok pa Rwot owaco-ni ma yam obino i dog lanebi Yeko ma okemo kom Baaca, 13pi bal pa Baaca ducu ki pi bal pa Ela ma wode, ma gin gubalo ka dok omiyo jo Icrael bene gubalo-ni, kun gimiyo kiniga omako Rwot Lubaŋa me Icrael pi cal jogi ma giworogi. 14Lok kom Ela mudoŋŋe ducu, ki gin ducu ma en otiyo, gityeko coyone i buk me Tekwaro pa Luker me Icrael.\nLoc pa Jimri kabaka me Icrael\n15I mwaka me pyeraryo wiye abiro me loc pa Aca kaba ka me Juda en aye Jimri obedo ka loc i Tiŋa pi nino abiro, Onoŋo mony pa jo Icrael gutoŋo gonygi ma gikemo Gibeton ma gaŋ pa jo Piliciti, 16ci lumony guwinyo ki i gonygi ni Jimri opiro lok, oneko kabaka woko. En aye lok mumiyo jo Icrael ducu guketo Omri ma ladit me mony aye odoko kaba ka ma loyo Icrael i nino meno i kare ma gitye i gony kunnu. 17Omri oa woko ki i Gibeton ki jo Icrael ducu kacel kwede, ci guwoto gurumo gaŋ Tiŋa. 18Ka Jimri oneno ni mony doŋ omako gaŋ woko, ci owoto i gogo me ot pa kabaka, owaŋo ot i wiye kene, oto iye. 19Oto pi balle ma otiyo dok pi tiyo gin ma nen marac i wan Rwot kun lubo kit pa Jeroboam ki balle ma co omiyo jo Icrael gubalo-ni. 20Lok kom Jimri mudoŋŋe ducu, ki lok ma en opiro, gityeko co yo ne i buk me Tekwaro pa Luker me Icrael.\nLoc pa Omri kabaka me Icrael\n21I kare meno onoŋo jo lerael gupokke woko dul aryo; nucu lwak tuŋcel aye gudok i kom Tibni wod pa Ginat pi keto en me bedo kabakagi, ki nucu tuŋcel gupokke gudok i kom Omri. 22Ento lwak ma gudok i kom Omri guloyo lwak ma gudok i kom Tibni wod pa Ginat; kit meno Tibni oto woko, ci Omri odoko kabaka. 23I mwaka pyeradek wiye acel me loc pa Aca kabaka me Juda en aye Omri ocako loyo iye jo Icrael, ci obedo ka loc pi mwaka apar wiye aryo, kun oloyo mwaka abicel i Tiŋa. 24Owilo got me Camaria ki bot Cemer ki lim ryal ma romo talanta aryo, ka ogero iye gaŋ gogo matek, ocako nyiŋe Camaria, macalo nyiŋ Cemer ma yam obedo won got meno.\n25Omri otiyo gin ma nen marac i wan Rwot, otiyo gin marac makato jo ma gutelo nyime ducu. 26Obedo ka lubo kit pa Jeroboam wod pa Nebat ducu, ki bal ducu ma en omiyo jo Icrael gubalo, kun gimiyo kiniga omako Rwot Lubaŋa pa Icrael pi cal jogigi. 27Lok kom Omri mudoŋŋe ducu, ki gin ma en otiyo, ki tekke ducu, gityeko coyone i buk me Tekwaro pa Luker me Icrael. 28Omri oto, oywe kacel ki kwarine, ci giyike i Camaria; Akab ma wode aye oleyo ka tyene.\nLoc pa Akab kabaka me Icrael\n29I mwaka me pyeradek wiye aboro me loc pa Aca kabaka me Juda en aye Akab wod pa Omri ocako loyo iye jo Icrael, ci obedo ka loc i Camaria pi mwaka pyeraryo wiye aryo. 30Akab wod pa Omri otiyo gin ma nen marac i wan Rwot makato jo ma gutelo nyime ducu. 31Dok macalo en otamo ni lubo kit bal pa Jeroboam wod pa Nebat obedo gin manok mo, omiyo en onyomo Jejebel ma nya pa Etibaal kabaka pa jo Cidon, dok en bene ocito kunnu oworo jok Baal kun oryebbe i nyime. 32Ogero ot pi jok Baal i Camaria, ocano keno tyer iye. 33Akab ocibo cal jok ma dako ma gilwoŋo Acera, dok otiyo gin ma omiyo kiniga omako Rwot Lubaŋa pa Icrael makato luker me Icrael ducu ma gutelo nyime. 34-I karene aye Kiel, dano me Betel, ogero iye Jeriko odoco. Abiram ma latin kayone okwoŋo to ci oketo gutine i wiye, ci wode matidine oto, ma nyiŋe Cegub, ka giketo dog gaŋ i wiye, macalo lok ma Rwot yam oloko ki i dog Yocwa wod pa Nun.


2 Luker 16 ACO85 - I mwaka me apar wiye abiro me loc pa - Bible Search\n2 Luker 15 2 Luker 17\n2 Luker 16\n(2 Tek 28.1-27)\n1I mwaka me apar wiye abiro me loc pa Peka wod pa Remalia, en aye Akaj wod pa Yocam kabaka me Juda ocako iye loc. 2Akaj ocamo ker ma mwaka me ditte pyeraryo, ci obedo ka loc i Jerucalem pi mwaka apar wiye abicel. Pe obedo ka tiyo gin ma nen atir i wan Rwot Lubaŋane, kit ma kwarone Daudi yam otiyo-ni, 3-ento obedo ka lubo kit pa luker me Icrael. En bene omedo ki waŋo wode me gityer, kun lubo kwede tim me kwer pa rok mukene ma Rwot yam oryemogi woko ki i nyim jo Icrael. 4En obedo ka tumo gitum ki waŋo odok eceta i waŋ jogi ma i wi godi, ki i wi cere, ki i waŋ ayweya ducu ma pote oluk-gu.\n5-Rejin kabaka me Ciria, ki Peka wod pa Remalia, kabaka me Icrael, gutiŋo mony gutero i kom Jerucalem, ci gurumo Akaj dyere, ento pe guloye. 6I kare meno kabaka me Edom odwoko Elat i te loc me Edom, ka oryemo Lujuda woko ki i Elat; ci jo Edom gucako bino i Elat, gubedo iye nio wa onyoo. 7Akaj ocako cwalo lukwena bot Tiglat-pilecer ma kabaka me Aciria kun wacci, “An laticci, dok an a wodi, Bin wek ilara ki i ciŋ kabaka me Ciria ki kabaka me Icrael ma gitye ka lweny i koma.” 8Akaj dok okwanyo ryal ki jabu ma onoŋo tye i ot pa Rwot, ki i ot kano lim ma i ot pa kabaka, ci ocwalo me mot bot kabaka me Aciria. 9Kabaka me Aciria owinyo kokone, ci otiŋo mony ocito kwede i Damaciko, ocako yako jo ma kunnu oterogi i opii wa i Kir, ci oneko Rejin woko.\n10Ka kabaka Akaj ocito i Damaciko ka jolo wi Tiglat-Pilecer kabaka me Aciria, ci oneno keno tyer ma tye i Damaciko, ci ocwalo cal me keno tyer meno bot ajwaka Vria, ki kit tiyorie, kun nyuto kite ducu kikore. 11Ajwaka Uria ocako cano keno tyer kun cweyo kit ma kabaka Akaj onoŋo ocwalo bote ki i Damaciko. Otimo kumeno ma onoŋo kabaka Akaj peya odwogo ki i Damaciko. 12Ka kabaka odwogo ki i Damaciko, ocito oŋiyo keno tyer, ci oito iye malo, 13owaŋo gitumme me awaŋa, ki gityer mere me moko kwon, ka oonyo gityer amata, ocoro remo me gityer mere me lakwecwiny i kom keno tyer. 14-Ci okwanyo keno tyer me mola ma yam tye i nyim Rwot, ma onoŋo bedo i nyim ot, i kabedo ma i kin keno tyerre ki ot pa Rwot, ci oketo yo tuŋ acam me keno tyer mere. 15Kabaka Akaj ociko ajwaka Uria kun wacci, “Waŋ gitum awaŋa me odiko i wi keno tyer madit-ti, ki gityer me moko kwon me otyeno, ki gitum awaŋa ma kabaka omiyo, ki gityerre me moko kwon, kacel ki gitum awaŋa pa lwak ducu ma i lobo, ki gityergi me moko kwon, ki gityergi me amata. Ibicoro remo me gitum awaŋa ducu i kome bene, ki remo me gitum mukene ducu. Ento keno tyer me mola-ni bibedo mera, me penyo iye dog Rwot.” 16Ajwaka Uria otiyo ducu kit meno, kit ma kabaka Akaj ociko-ni.\n17-Kabaka Akaj oŋolo mola ma apada ki i kom litino gadigadi, ci okwanyo otako ki i komgi, ka okwanyo nam woko ki i kom twoni mola ma onoŋo gitye i tere-ni, ci oketo i kom godi ma gipetogi piny. 18Ki yo ma giumo wiye ma giwok ki iye i ceŋ cabit, ki doggola pa kabaka ma tye woko, en okwanyogi woko ki i kom ot pa Rwot, pi kabaka me Aciria. 19Lok kom Akaj mudoŋŋe ducu, ki gin ma yam otiyo, gityeko coyone i buk me Tekwaro pa Luker, me Juda. 20-Akaj oto, oywe kacel ki kwarine, ci giyiko kacel ki kwarine, i gaŋ kai pa Daudi; wode Kejekia aye oleyo ka tyene.